text:
Ditilang Bapa Polisi
Langsung be maneh na eren. Terus yampeurkeun eta polisi nu ngaeureun keun manehna
Bedul: "Ku naon pa abi di eureun keun??"
Polisi: "Arek mariksa"
Bedul : "Mariksa naon ?? Da abi mah teu nyandak NARKOBA...........
Polisi: "lain eta maksud saya mah"
Bedul: "Atuh naon ? Lain eta mah make di pariksa sagala"
Polisi: "Ari SIM na mana ??"
Bedul: "Oh eta maha bi can gaduh pa!"
Kacaritakeun s Bedul di tilang be ku polisi. Hiji mansa s bedul mawa motor deuio ngaliwat parapatan deui. Si Bedul teu reuwaseun da mokaha maneh na ayeuna mah bogaeun SIM
Langsung maneh na eureun
Bedul: "Aya naon deui pa ??? SIM aya .... motor komplit Naon deui pa?"
Polisi: "maneh teu pakai helem... Kapaksa ku saya maneh di tilang..."
Poe isuk na Si Bedul leumpang alias jalan jalan sorangan. Pas kabeuneuran papanggih jeung polisi nu sok. Biasa nilang maneh na.Celetuk sibedul nanya ka eta polisi
Bedul: "Pa? Ku naon abi teu dipariksa ku bapa? SIM aya helem di angge"
Polisi: "Maneh na teu mawa motorrrrrrrrrrrra???"
Bedul: "Ohhh euya ya... geuning aing bolohoy!"
Si Bedul ngaleos eraeun bari maneh na neunggeulan sirah sorangan...


c: text/html

text:
- Naskah Kuna: WAWACAN LUTUNG KASARUNGOleh: Drs. H. Rd. Hidayat Suryalaga
11 Jul 2002 - 4:55 am
ASMARANDANA
Meureun hidep ge geus nguping, carios sepuh baheula, aya dongeng anu rame, carita pantun asalna, asli dongeng ti Sunda, carita Lutung Kasarung, kieu geura lalakonna.
Kacaturkeun hiji wanci, tempatna di Kahiangan, bujangga karempel kabeh, para pohaci harempak, sareng hiji satria, kasep putra Sunan ambu, nu jenengan Guru Minda.
Guru Minda hiji wengi, ngimpen tepang sareng mojang, geulis teu aya nu nedeng, ayana di alam dunya, naga Pasir Batang, anjeunna keukeuh rek lungsur, milari ka Pasir Batang.
Ibuna maparin widi, nanging kedah salin rupa, Guru Minda anu kasep, gentos rupa janten hewan, hideung lestreng buntutan, disebat Lutung Kasarubng, nembe lungsur ka dunya.
KINANTI
Ayeuna anu kacatur, aya nagara nu mukti, nyeta Pasir Batang tea, kamashur kamana-mendi, rajana geus palay tapa, milari saha keur ganti.
Putrana the aya tujuh, sadaya istri gareulis, anu cikal Purbararang, Kancana jeung Purba Manik, Dewata jeung Purba Endah, Purbaleuwih, Purbasari.
Ti antara putrid tujuh,, Purbasari nu kapilih, sae kalakuanana, lemes basa luhur budi, atuh rakana nu cikal, Purbararang bendu galih.
Anu sanes oge kitu, mikangewa Purbasari, kajaba aya saurang, nyeta putrid Purbaleuwih, ka Purbasari miheman, tara ngiring nganyenyeri.
Memeh angkat raja sepuh, palay pisan tuang daging, ka Lengser lajeng miwarang, supados Aki Panyumpit, gancang moro sato hewan, naon wae nu kapanggih.
Ari seug mung manggih lutung, tapi waktu rek disumpit, lutung te bias nyarita, "Eh Aki ulah rek meuncit, kuring teh mending dibawa, sanggakeun ka Kangjeng Gusti,"
Lutung the teras diingu, gawe ngintip para putrid, ka Purbararang mah ngewa, ka nu sanes oge sami, kajaba ka nu duaan, Purbaleuwih Purbasari.
Purbararang nuju ninun, kantehna diburak-barik, atuh putrid bendu pisan, Si Lutung terus dibui, tara pisan diparaban, nu geten mung Purbasari.
Enggeus angkat raja sepuh, digentos ku Purbasari, tapi direbut rakana, Purbasari mah diusir, Si Lutung anu marengan, ditundung ka leuweung rumpil.
Di leuweung kadua lutung, saungna ku daun eurih, Purbasari the nalangsa, sok sering sumegruk nangis, ku lutung teh diupahan, ngigel ngalelejar putri.
Sumber: LIMA ABAD SASTRA SUNDA (SEBUAH ANTOLOGI JILID 1)
Penerbit: GEGER SUNTEN - BANDUNG

robotstxt: allowed

filter: keep


text:
Lalakon hirup lir ibarat episode sinetron striping,nu tayang unggal poe
nepi ka nu boga lalakon ilang nyawa.Jalan carita kacida lobana.Rek nu
happy ending tapi tikukusruk ti awal carita atawa poya-poya ti awal
carita tapi tungtungna cilaka.atawa sedeng2 wae.Naskah geus dibere,ngan
tinggal ti urangna.bener teu macana?bener teu ngartikeunana?bener teu
milampahna.Sajalan lalakon manusa ti mula kasadaran pinuh nepi kasadaran
leungit deui.Urang dibere kabebasan milih jeung ahir caritana.Bagja
atawa sangsara?
ASK-PASUNDAN JAYA


text:
- Ngawanohkeun: Dalih DjiunSeniman Topeng Cisalak
20 Feb 2006 - 2:31 am
Dina dunya seni hiburan geus moal bireuk ka ngaran Bokir (almarhum), pelawak lenong Betawi, kitu deui ka ngaran Mandra, Omas jeung Mastur, pelawak entragan ngora nu panginditanan tina seni topeng Betawi.
Tapi, mun nyebutkeun ngaran Dalih Djiun, pasti bakal kerung, tangtu bae da ngarana jarang midang dina telvisi, oge profesina lain pelawak. Papadaning kitu di lingkungan kasenian topeng Betawi boh di wilayah Betawi pinggiran saperti Bekasi, Tangerang, jeung Depok, boh di Betawi Tengah (kota) ngarana pada mikawanoh. Pangna dipikawanoh, sabab inyana salasaurang putra pasangan Dalih Djiun bin Dorak jeung Mak Kinang nu gede yasana mekarkeun kasenian "topeng Cisalak" katut topeng Betawi.
Hubungan jeung Bokir, Mandra, Omas jeung Mastur raket pisan, lain bae dina urusan kasenian, nurutkeun pancakaki kacida deukeutna. Bokir teh lanceukna, atuh jeung Mandra, Omas, katut Mastur, pernahna suan. Kitu deui dina urusan kasenian, Boh Bokir, Boh Mandra jeung adi-adina mangrupa alumni grup topeng Cisalak.
Ngaran lengkepna, lalakina nu ngaku dilahirkeun tanggal 5 februari 1933 di Cisalak Pasar, Cimanggis, Kota Depok nyaeta H. Dalih Bin Djiun. Dina dunya topeng Dalih bisa munggah haji, jeung ngalaman manggung ka mancanagara, atuh ngarana salian dipikawanoh ku papada seniman topeng, dipikawanoh oge ku seniman moyan tingkat nasional, kitu deui ku lingkungan akademis nu gede pakaitna jeung kasenian.
Sanajan ti mimiti gubrag ka alam dunya geus diwanohkeun kana dunya panggung, cita-cita hayang jadi seniman kungsi peunggas harepan,nu jadi alatan asa di wilah-wilah.kunu jadi kolotna "ari pun lanceuk Bang Bokir jeung bang Kisam ngilu manggung teu dicaram, ari abdi bet dihulag.Ceuk hate asa teu adil" kitu gerents hate abdi mangsa harita," ceuk Dalih ngumbar panineungan mangsa ka tukang. Singhoreng pangna dicaram ngilu manggung teh sangkan teu kaganggu sakolana.
Taun 1944 tamat ti SR, pas kaayaan nagara keur harengheng, kahirupan masarakat kacida ripuhna, loba nu dahar isuk teu sore, kitu deui kaayaan ekonomi kulawarga sarwa walurat. Ku kituna pikeun mantu-mantu nu jadi kolot ngilu manggung mantuan Bokir jeung Kisam., Lila-lila ku Dalih karasa manggung teh aya hasilna, sangkan kapake dina dunya panggung, Dalih nyeukeutan kamapuhna dina maen kendang,ngarebab jeung dina bab maen drama atau sandiwara, boh ka lanceukna, boh ka kolotna, oge kanu lian.
Husus dina bab maen sandiwara, Dalih kataji ku Sandiwara Miss Tjitjih, ku kituna mun keur reureuh dina panggungan sok maksakeun lalajo sandiwara Miss Tjitjih, waktu eta rombongan sandiwara tempat manggungna di Rivoli. Keur meumeujeuhna kasenian topeng maju, bapana maju kana rarempo, kusabab geus teu kuat deui manggung, pancegna dina taun 1955, pingpinan grup ku bapana dipasrahkeun ka Ma Kinang, anu seuh-seuhana eta grup topeng dikokolakeun ku Bokir, Kisam Jeung Dalih (BKD). "Alhamdulillah sanggeusna dicepeng ku genrasi ngora, kasenian topeng rada majeng, boh dina jihad garapan, boh dina jadwal panggungan," pokna.
Sataun ti harita kondisi panggungan ngadadak nyirorot, nu nanggap ngadadak sepi, kitu deui lamun ngamen jarang pisan didongdon kunu lalajo. Kaayaan panggung topeng saperti kitu, teu ngajadikeun Dalih reuntas harepan, malah sumanget hayang ningkatkeun ajen seni topeng beuki ngagedur.
"Ti kapungkur abdi hoyong tiasa nabeuh gamelan jeung ngawasa ibingan Sunda, ku kituna abdi sanajan teu boga bekel, nekad diajar kasenian topeng banjet Ka Cikampek. Keur ongkos di jalan buburuh manggung heula ka grup topeng Manyar di daerah cikunir,ceuk ieu lalaki nu kungsi meunang penghargan ti Departemen Penerangan taun 1988, waktu ngungkab lalakon apruk-aprukan ka daerah Cikampek.
Sanggeus balik deui ka Cisalak, hasil nyuprih elmu seni ti Cikampek diterapkeun dina garapan topengna, hasil gawena nyugemakeun, meunang pangbage nu hade ti masarakat, ti harita grup topengna nguniang deui.
Dina kaayaan grupna keur nanjeur, dina taun 1958 geletuk bapana ninggalkeun alam dunya pikeun salalawasna, dasar ninggang ditiis sanggeus ditinggalkeun maot ku bapana, panggung topeng ngadadak sepi. Atuh puguh kapaksa apruk-aprukan ngamen., Kondisi kituna aya kana dua tauna, satrusna kondisi panggungan ngaronjat deui.
Sanggeusna Ma Kinang teu bisa deui manggung, pingpinan grup topeng dicekel ku Dalih, Ma Kinang dina taun 1985, mulang ka alam kalanggengan . Kiwari grup topeng nu dikokolakeun ku Dalih beuki ilang komarana, ngan papadaning kitu, Dalih Djiun ngarasa bagja ku mekarna ibing Betawi nu huluwotana tina kasenian topeng Cisalak, oge ku nanjungna Mandra dina panggung hiburan, nu asalna miang tina seni topeng.*** (Nana Munajat)


text:
Walt Disney
Walt Disney nya éta raja multimedia dina widang animasi[1]. Mangjuta-juta barudak di dunya pasti teu bireuk deui jeung tokoh animasi Donald Bébék jeung Mickey Mouse ogé Gufi[1]. Mimitina tina film kartun, Kerajaan Disney kiwari jadi leuwih lega deui ambahanan ngaliwatan rupa-rupa produk ti mimiti film TV nepi ka Disneyland[1]. Ngaran Walt Disney kacatet maké tinta emas di dunya hiburan husuna barudak[1].Manéhna nyieun tokoh kartun Mickey Mouse jeung Donald Bébék anu geus kawéntar di saalam dunya, nyieun film animasi anu rada panjang, ngawangun stasiun TV anu dingaranan Disney Channel, nepi ka nyieun taman hiburan Disneyland anu ngaeksploitasi fantasi manusa[1].
Pausahaan multimedia Disney kiwara jadi jawara di dunya hiburan moderen ku ayana produk-produk anu rupa-rupa jeung sukses. ku ngan saukur ningali aya merk Disney kalolobaan jalma percaya yén éta produk miboga kualitas anu hadé jeung bisa ngahibur. Ku ayana brand anu sakitu kuat jeung midunya, disney barobah jadi pausahaan media anu panggedéna di dunya. Penjualan Disney per taun bisa nepi ka 22 milyar dollar AS. Produkna rupa-rupa timimiti film kartun animasi, film layar lebar, souvenir, media televisi nepi ka pernak-pernik séjénna[1].
Walt Disney lahir 1901 di Chicago Illionis AS tuluy wafat di Los Angeles California taun 1966, ngaran aslina nya éta Walter Elias Disney[1]. Nalika keur leutikna manéhna teu sabungah tokoh animasi anu dijieunna[1]. Manéhna sakola di Sekolah Seni Chicago jeung Kansas Missouri AS[1]. Mimiti bisnis nalika muka studio film kartun di Holywood taun 1923[1]. Bapana Elias sering gonta-ganti pagawéan tapi gagal waé[1]. Walt Disney indit ti imahna nalika umurna 16 taun anu ngagabung jeung Korp Ambulans Palang Merah salila Perang Dunia I[1]. Walt pernah ngalaman mangsa-mangsa anu hésé anu ngajadikeun manéhna jadi pebisnis anu hébat[1].
Antara taun 1926 jeung 1928 Disney ngaproduksi serial kartun Oswald The Rabbit jang di produksi di Universal Picture[1]. Sabada éta taun 1928 manéhna ngaproduksi Steamboat Willie di Studio film anu diwangun ku manéhna sorangan[1]. Film ieu mangrupa film kartun munggaran anu maké sora nu geus disinkronisasi[1]. Awal taun 1928 tokoh Disney anu pangpolulérna nya éta Mickey Mouse mimiti diwanohkeun dina film kartun Plane Crazy[1]. Tokoh Mickey Mouse meunang aprésiasi anu luhung salaku gambaran urang Amerika anu teu éléhan[1].
Taun 1930-an Disney gawé bareng jeung Technicolor nyieun film berwarna anu judulna Flowers and Trees [[1932 anu suksés[1]. Tuluy Disney nyieun film panjang munggaranana Snow White and Seven Dwarfs anu ogé bisa ditarima ku masarakat jeung bisa ngirut masarakat[1].Disagédéngeun éta film Pinocchio jeung Fantasia jadi leuwih mekar tina segi inovasi téhnik[1]. Antara taun 1950-1960, Walt Disney Productions Ltd, jadi produsén anu pangpentingna jang téater jeung TV ogé penerbitan[1]. Walt Disney ogé ngawangun hiji taman hiburan nu panggedéna di Amerika Serikat Disneyland taun 1955 anu nepi ka ayeuna tingkat popularitasna can bisa ka éléhkeun ku nu séjén[1].Disneyland mintonkeun rekonstruksi, paméran, jeung sajarahna anu jadi daya irut jang para turis[1]. Disneyland geus jadi rékayasa imajinasi di mana kaéksotisan, makhluk-makhluk anu berbahaya,tempat jeung fantasi bisa diproduksi[1]. Sukses Disneyland tuluy diiluan ku dibukanan Disney World di Orlando Florida taun 1971[1].Disney wafat kusabab kakeunaan panyakit kangker taun 1965[1].
Daptar eusi
Rupa-Rupa Bisnis Walt Disney[édit | édit sumber]
Disney Parks & Resorts[édit | édit sumber]
Istana Cinderella anu tadina ngan saukur aya dina angen-angen, tapi taun 1955 bener-bener aya wangunna sacara nyata jeung bisa dicabak ku barudak lantaran Walt Disney Imagineering (WDI) anu dibentuk taun 1952[2]. Karya munggaranna nya éta istana di Disneyland Anaheim California, tuluy Walt Disney World Resort di Lake Buena Vista, Florida, anu dituluykeun ku Tokyo Disney Resort, jeung Uruyasu Chiba[2].
Studio Entertainment[édit | édit sumber]
Bisnis Studio Entertaintment nya éta fondasi The Walt Disney Company dibangun[2]. Ti dieu gelar film animasi jeung film ceritera anu séjénna anu dimimitian ku film klasik Mickey Mouse, Snow White and the Seven Dwarfs nepi ka kiwari kayaning digital animasi mutakhir The Incrediblea[2].
Media Networks[édit | édit sumber]
Dua bagéan tina bisnis raksasa Disney anu teu béda pentingna nya éta konsumer produk jeung media network[2]. Bisnis konsumer produk Disney dimimitian ti 1929 nalika merchandise tokoh Mickey Mouse muimiti dipikaresep[2]. Merchandise anu mimitina ngan saukur dipaké jang tilam méja tulis jang barudak ayeuna mekar jadi pakéan, coco'oan barudak, dékorasi imah nepi ka buku, games, kadaharan jeung kainuman, barang-barang éléktronik nepi ka barang-barang seni[2].


text:
Kloning
Kloning (Ing. cloning) hartina prosés nyiptakeun salinan idéntik ti nu aslina. Klon (clone) dina jihat biologi, ngandung harti sél tunggal (kawas baktéri, limfosit, jsb.) atawa organisme multisélulér nu sacara genetik idéntik jeung organisme hirup lianna. Ieu kadang nujul ka klon alami nu kaciptakeun nalika hiji organisme baranahan sacara aséksual atawa nalika dua individu nu idéntik sacara genetik teu ngahaja dihasilkeun (kawas dina kembar idéntik), tapi umumna mah sok nujul ka hasil rékayasa. Baca ogé klon (genetika).
Istilah klon diturunkeun tina kλwv, kecap basa Yunani pikeun "twig". Dina dunya hortikultura, éjahan clon kungsi dipaké nepi ka abad ka-20.
Daptar eusi
Kloning dina biologi[édit | édit sumber]
Molekulér[édit | édit sumber]
Kloning gén hartina ngékstrak gén ti hiji organisme (misalna ku PCR) sarta ngasupkeun hasilna ka organisme séjén (biasana maké véktor sahingga bisa diulik leuwih jero. Kloning gén bisa paké pikeun idéntifikasi gén nu patali jeung hiji fénotipe; misalna nalika para ahli biologi nyebutkeun yén gén panyakit X geus diklon, mangka nu dimaksud téh yén perenah jeung runtuyan DNA génna geus diidéntifikasi. Téhnik nu raket jeung ieu nyaéta subkloning, nu hartina mindahkeun gén ti hiji plasmid ka plasmid séjénna pikeun ulikan leuwih jero.
Sélulér[édit | édit sumber]
Kloning sél hartina nurunkeun hiji populasi sél (populasi klonal) tina hiji sél tunggal.
Kloning organisme sacara umum ngandung harti nyiptakeun organisme anyar nu ngandung émbaran genetik nu sarua jeung sél tunggal indungna. Dina kontéks modérn, ieu bisa ngawengku transfer inti sél somatik, nyaéta ngaluarkeun inti tina hiji sél endog lajeng diganti ku inti nu diékstraksi ti sél organisme nu rék diklon (kiwari, boh sél endog atawa inti nu dicangkokkeunana kudu kénéh ti nu saspésiés). Kusabab intina ngandung ampir sakabéh émbaran genetik hiji bentuk kahirupan, sél endogna bakal mekar jadi organisme nu sacara genetik idéntik jeung "donor" inti. Disebut ampir, sabab organisme multisélulér mah boga mitokondria nu mawa émbaran gentikna sorangan, DNA mitokondria.
Hortikultur[édit | édit sumber]
Istilah klon dipaké dina widang hortikultur nujul ka sakabéh turunan hiji tutuwuhan nu dihasilkeun tina réproduksi vegetatif.
Klon alami[édit | édit sumber]
Kloning nu aya di alam (alami) dina sababaraha spésiés dsebut partenogenesis. Contona nyaéta Wasmannia auropunctata ("Sireum Seuneu", cocoanana karasa panas)), nu asli ti Amérika Tengah jeung Kidul, tapi geus sumebar ka wewengkon tropis. Hiji populasi spésiés ieu di Suriname, boh nu jalu atawa nu bikangna, bisa baranahan sacara klonal.
Aspék kaséhatan[édit | édit sumber]
Usaha kloning nu hasil mah ukur saeutik: domba Dolly téh mangrupakeun hiji hasil ti 276 usaha nu gagal; aya borojol 70 énéng (ti salapan rébu uji coba), sapertiluna teu lana hirup.
Hal lian nu kapanggih tina ieu ékspérimén nyaéta patali jeung prosés ngolotan; domba Dolly ngolotan leuwih gancang batan normal.
Kloning spésiés lastari[édit | édit sumber]
Kloning, atawa pasna mah rékonstruksi DNA fungsional ti spésiés nu geus lastari mangrupakeun salahsahiji angen-angen para élmuwan. Angen-angen ieu didramatisir dina novel karya Michael Crichton katut filmna nu kawentar: "Jurassic Park". Dina prakna, nu kungsi dicobaan téh nyaéta kloning Woolly mammoth, ngan hanjakal DNA-na gagal diékstrak ti awakna nu beku téa.
Domba Dolly[édit | édit sumber]
Dolly (5 Juli 1996 – 14 Pébruari 2003), mangrupakeun mamalia munggaran nu dihasilkeun tina kloning sél sawawa. Diklon di Roslin Institute di Scotlandia.
Tumbu kaluar jeung rujukan[édit | édit sumber]
- The Reproductive Cloning Network Artikel-artikel ngeunaan kloning, sumberdaya, jeung tumbu-tumbu ka nu séjénna
- Cloning in Focus, dadaran kompréhénsif ngeunaan panalungtikan kloning di Genetic Science Learning Center, Universitas Utah
- Click and Clone. Cobaan ku nyalira kloning beurit di laboratorium maya, ti Genetic Science Learning Center, Universitas Utah
- Cloned Cats in Texas
- Cloning News from Genome News Network (GNN)
- Discussion of cloning from the Roslin Institute - nu nalungtik Domba Dolly
- Cloning timeline: ti CNN
- Green Light to Cloning in Britain
- To clone or not to clone Artikel ti Journal of Postgraduate Medicine
- Cultural and social considerations in therapeutic and reproductive cloning
- Council for Responsible Genetics
- Epigenome NoE


text:
0229229XXXX
Isi:
Iping..Bandung.Rancakole RT 01/06 bang kenapa kalau punya hape jangkrik sering d ledek ma orang orang.Blz
Waktu: 19/03/2010 20:26:41
Jawab : Ping pada ceramah2 ataupun pengajian2 atau informasi dari ustadz ustadzah, ataupun para ulama, sering mengatakan manakala kita di hina oleh seseorang maka dosa kita akan berkurang. Begitu juga manakala kita menghina orang lain maka dosa kita akan bertambah. Maka biarkan lah orang lain menghina atau meledek kamu karena hape jangkrik atau jadul. Hanya saja terkadang seseorang dihina atau diledek karena perbuatan atau tingkah lakunya sendiri. Bagaimana caranya agar supaya tidak dihina atau diledek orang lain?...itu hape jangkrik dan jadul buntel ku kresek, atawa kain atawa naon wae sesuatu anu bisa nutupan hape, ngarah teu katingali kubatur, eujeung lamun rek baca sms geura lumpat neangan tempat anu sepi jempling, pokokna mah tempat anu euweuh jalma hiji hiji acan, dijamin moal aya anu moyokan, moal aya anu ngaledek, moal aya anu ngahina.
+628139508xxxx
Ivan codet Bang jasmin anu ganteng, sy boga hp jadul nokia 3210 hayang ganti casing ku n73 kumaha carana
Jawab : hehehe...iyeu tah jalma anu loba kahayang....tong boro genti kana n73, rek genti kana n70, BB, atawa model qwerty oge bisa...Carana kumaha? anu pertama mah sadiakeun chasing n73, atawa chasing type lain anu rek digentikeun, anu kadua sadiakeun kompor jeung wadah atawa panci keur ngagodog hape jadul. Katilu, abuskeun hape 3210 kana panci, tambahan cai bodas kira2 setengah gelas, maksudna ngarah hasilna teu terlalu kentel. Ka opat godog eta hape ( seuneuh na ulah gede teuing bisi tutung ). Tah lamun hape na geus rada panas dagoan bari di aduk sinah rata, engke lamun geus ngagolak abuskeun cairan hape kana chasing n73, dagoan 15 menit,..terakhir lamun cairan geus tiis, tinggal buka wae chasingna kumaha hasilna? siip teu?. Tah jadilah hape merek Ontohod....
Tapi kade nya? kudu nyieun sing loba, bagikeun ka tetangga, ka dulur2 ka calon mitoha ka dosen2, guru, ka RT/RW kasaha wae anu kira2 teu nyarekan.
3:07:00 PMMore About : SANTAI
Bang Jasmin


text:
Hirup di dunya sakeudeung tapi kabeh jalma teu kaliwat loba nu teu sadar.Hayang aya di dunya salilana najan di dunya ge teu sapinuhna bagja malah mah peurih.Mikiran hirup kuduna mah kudu mikiran paeh oge. Mun urang paeh? Kahayang mah loba nu nyeungceurikan, loba nu ngarasa kaleungitan. Paeh nu teu nyusahkeun batur jeung malaikat. Paeh nu mulia jadi tamu VIP di aherat. Pendak sareng sang Pangcipta. Ah, ngarana ge jalma. Kahayang gede tapi plin plan. Kadang iman kuat kadang sok ngabalad jeung setan.
ASK-PASUNDAN JAYA


text:
Kabupatén Indramayu
Kabupatén Indramayu mangrupa salah sahiji kabupatén di Propinsi Jawa Barat, Indonésia. Ibukotana nyaeta Indramayu. Kabupatén ieu wawatesan jeung Laut Jawa di beulah kalér, Kabupatén Cirebon di wétan kidul, Kabupatén Majalengka jeung Kabupatén Sumedang, sarta Kabupatén Subang di beulah kulon.
Di kabupatén Indramayu aya pulo bayawak anu perenahna kurang leuwih 26 mil ti sisi basisir (± 50 km di lebah kalér daratan Indramayu). [1] Pulo dijadikeun hutan lindung sabab di sabudeureunana hirup rupa-rupa pepelakan jeung sato langka di antarana bayawak. [1]
Babagian Administratif[édit | édit sumber]
Kabupatén Indramayu kawengku ku 31 kacamatan, nu kabagi deui kana sababaraha désa jeung kalurahan. Pusat pamaréntahan di Kacamatan Indramayu, nu aya di basisir Laut Jawa.
Transportasi[édit | édit sumber]
Indramayu diliwatan jalur pantura, nyaéta salah sahiji jalur pangpadetna di Pulo Jawa, utamana dina usum mudik. Kabupatén ieu diliwatan ogé ku jalur karéta api lintas kalér Pulo Jawa, kalayan stasion panggedéna aya di Jatibarang.
Pangeusi[édit | édit sumber]
Pangeusi Indramayu di wilayah basisir umumna maké Basa Indramayu kawas Dialék Cirebon dina kahirupan sapopoéna, nu maranehannana nyebut logat eta minangka dialék Dermayon. Sedengkeun di beulah kidul, maké Basa Sunda.


text:
Matoa
Matoa (Pometia pinnata) nyaéta tutuwuhan bungbuahan has Papua, nu tangkalna gedé kalayan jangkung rata-rata 18 meter tur diameter rata-rata maksimum 100 cm.[1] Ilaharna buahan sakali dina sataun.[1] Kembangan dina bulan Juli tepikeun ka Oktober tur buahan 3 atawa 4 bulan sanggeusna.[1] Sumebarna buah matoa di Papua ampir aya di sakabéh wewengkon dataran handap tepikeun ka luhurna ± 1200 m dbl.[1] Tuwuh kalayan hade di wewengkon nu kondisi lemahna garing (henteu ngeyembeng) kalayan lapisan taneuh nu kandel.[1] Iklim nu dibutuhkeun pikeun tuwuh kalayan hadé nyaéta dina iklim kalayan curah hujan nu luhur (>1200 mm/taun).[1] Matoa ogé aya di sababaraha wewengkon di Sulawesi, Maluku, katut Papua New Guinea.[2] Buah matoa rasana manis.[2]
Di Papua dipikawanoh 2 rupa matoa, nyaéta Matoa Kelapa katut Matoa Papeda.[1] Ciri nu ngabedakeun duanana nyaeta dina tekstur buahna, Matoa Kelapa mah ciciréna teh daging buahna geunyal kawas rambutan aceh, diameter buah 2,2-2,9 cm jeung diameter siki 1,25-1,40 cm.[1] Sedengkeun Matoa Papeda cicirena nyaeta daging buahna rada beye jeung lengket kalayan diamater buah 1,4-2,0 cm.[1] Pepelakan ieu gampang adaptasi jeung kondisi panas atawa tiis.[2] Tangkalna oge tahan kana serangga nu ilaharna ngaruksak buah.[2]


text:
Ngawengku model 6 jeung textures 11. Ngawengku kabina virtual modern jeung panel 2D. Ogé ngawengku sora adat, pangaruh burner jétu, sababaraha animasi. Ulah poho maca Handbook.pdf teh.
Nu Lockheed Martin F-35 kilat II nyaéta kulawarga single-jok, single-engine, pejuang generasi multirole kalima dina pangwangunan pikeun ngalakukeun serangan taneuh, pangintipan, jeung misi pertahanan udara jeung kamampuhan siluman. Nu F-35 ngabogaan tilu model utama; F-35A nyaeta takeoff jeung badarat varian konvensional, nu F-35B nyaeta pondok nyokot off jeung nangtung-badarat varian, sarta F-35C nyaeta varian dumasar carrier-.
Nu F-35 ieu diturunkeun ti X-35, produk tina program Joint neunggeul PACARAN (JSF). perkembangan JSF keur prinsip dibiayaan ku Amérika Sarikat, jeung Britania Raya jeung pamaréntah pasangan séjén nyadiakeun waragad tambahan. Bangsa pasangan boh anggota NATO atawa deukeut sekutu AS. Hal ieu keur dirarancang sarta diwangun ku hiji tim industri aerospace dipingpin ku Lockheed Martin. Nu F-35 dilumangsungkeun hiber kahijina dina 15 Désémber 2006.
Amérika Sarikat ngarencanakeun meuli jumlahna pesawat 2,443 ka nyadiakeun bulk tina airpower taktis anak pikeun Angkatan Udara AS, Corps Marine jeung Angkatan Laut leuwih dekade datang. Nu Britania Ageung, Italia, Walanda, Australia, Kanada, Norwégia, Dénmark, Turki, Israel jeung Jepang mangrupa bagian tina program pangwangunan sarta bisa digitus ladenan hawa maranéhanana jeung F-35 (Wikipedia)


text:
Pandawa Lima mangrupa inohong anu henteu bisa dipisahkan jeung carita Mahabarata, alatan Pandawa Lima mangrupa inohong sentralnya babarengan jeung Kurawa. Perang antara Pandawa Lima jeung Kurawa anu masih miboga hubungan baraya, alatan Pandawa Lima memperjuangkan hak tahtanya luhur Karajaan Hastinapura anu di kuasai ku para Kurawa ( Prabu Suyudhana kalayan saudara-saudaranya anu berjumlah saratus ). Pandawa lima nyaéta sebutan lima duduluran, putra ti Pandu Dewanata nyaéta Yudistira, Bima, Arjuna, Nakula sarta Sadewa.
Yudistira kalayan ngaran leutikna Puntadewa, Bima kalayan ngaran leutikna Sena, sarta Arjuna kalayan ngaran leutikna Permadi dilahirkan ti ibu Dewi Kunti keur Nakula kalayan ngaran leutikna Punten sarta Sadewa kalayan ngaran leutikna Tangsen dilahirkan ti ibu Dewi Madrim.
Pandu Dewanata nyaéta Raja Hastinapura, tapi mati ngora sarta barudakna masih leutik-leutik ku kituna tacan matak bisa pikeun nyekel kadali pamaréntahan, pikeun ngeusian ka kosongan pamaréntahan Hastinapura, mangka diangkatlah Destaratra anu lolong, lanceuk Pandu Dewanata pikeun menduduki kalungguhan samentara tahta Hastina, jaga lamun putra-putra Pandu geus dewasa, Hastinapura baris dibikeun dina Pandawa Lima, putra Pandu anu miboga hak luhur tahta Hastina sacara syah.
Rencana seserahan tahta Hastinapura ka para Pandawa Lima Putra Pandu sacara tengtrem jagana ngan ancik rencana waé, alatan ren-cana kasebut terhalang ku Dewi Gendari Pamajikan Destarastra anu pohara ambisius, naon deui ambi si Dewi Gendari dirojong ku adina Harya Su man landian Sengkuni, jadi patih Hastinapura, miboga watek iri, dengki sarta syirik anu menghalakan sagala cara pikeun ngahontal tujuanana. Destarastra digigireun / sabeulah lolong, pendiriannya ogé kurang kuat, gampang robah, gampang diha sut sarta gampang dibujuk ku barudakna anu berjumlah saratus, dipikawanoh jeung Kurawa atawa Sata Kurawa anu ampir sakumna anakna miboga watek pendusta, iri, dengki, tamak, syirik dlsb.
Patih Harya Suman landian Sengkuni pohara badag sakali pangaruhna dina para Kurawa dina nyieun anganggapan yén Pandawa Lima mangrupa satru sarta saingan terberatnya, alatan éta kudu disingkirkan ku cara naon waé ogé, ambéh Hastinapura henteu murag kaleungeun Pandawa Lima Putra Pandu, minangka pewaris syah luhur tahta Hastinapura. Sanajan Pandawa Lima sarta Kurawa berguru dina guru anu sarua nyaéta Resi Durna ( Druna ) sarta Resi Krepa, tapi permusuhan diantara maranéhanana henteu bisa dipadamkan pikeun jadi rukun, komo beuki menjadi-jadi.
Pandawa Lima sok leuwih punjul dlm ke-trampilan kalakuan pakarang sarta kalakuan krida tinimbang para Kurawa. Puntadewa sok leuwih punjul dibi dang sastra sarta katatanagaraan, Bima punjul diwidang memainkan pakarang gada, Harjuna punjul diwidang memanah sarta kalakuan pedang keur pan Nakula sarta Sadewa henteu milu berguru kare-na masih leutik teuing. Bima bersosok awak badag, konon pohara jail resep ngaréwong Kurawa kalayan euweuh sabab Kurawa mindeng ditampar sarta ditempeleng ku Bima utamana Suyudhana/Duryudhana sarta Dursasana ( adi Suyudhana ), pamustunganana ngabalukarkeun perkelahian tapi sok dimeunangkeun ku Bima sanajan Bima dikeroyok maranéhanana duaan, alatan éta Bima sok jadi sasaran pelampiasan ti kekesalan maranéhanana.
Hiji waktu Bima anu pohara rampus, dina kadaharanana dibéré racun ku Kurawa, sanggeus Bima henteu sadarkan diri saterusna dipiceun kadina sumur Jalatunda anu eusina pinuh kalayan ular beracun ganas. Alatan pertolongan Batara Dadungnala, Bima bisa salamet sarta saprak harita Bima jadi kebal ka sagala macem racun betapapun ganasnya racun kasebut. Nyaho usahana nyingkahkeun Bima gagal, mangka Kurawa usaha deui pikeun nyingkahkeun Pandawa Lima ku cara ngabeuleum bale Sigala-gala tempat menginap para Putra Pandu sarta Indungna Dewi Kunti, tapi usaha itupun gagal deui, alatan Putra Pandu nampa pertolongan ti Batara Naradha, Sang Hyang Antaboga sarta Yama Widura.
Pikeun nyegah Pandawa Lima sarta para Sata Kurawa ambéh henteu lumangsung sengketa terus menerus, para tetua maranéhanana utamana Resi Bis- ma sarta Yama Widura, menganjurkan ka Destarastra ambéh Pandawa Lima dibéré leuweung Pan dawaprastha atawa Wanamarta, bongbolongan kasebut dituturkeun ku Destarastra sarta leuweung Wanamartalah anu dibikeun dina Pandawa Lima.
Dina waktu singget Pandawa Lima anu dibantuan ku sawatara Déwa sarta sahabat saha-batnya, junun ngarobah leuweung belantara menja di hiji karajaan anu badag kalayan ngaran Amerta sarta Indraprasta minangka ibu dayeuhna. Beuki lila Amerta jadi beuki ma ju, karajaanana jadi beuki badag sarta kuat, loba karajaan leutik-leutik, ngagabung berkat perjuangan Bima sarta Harjuna. Minangka pernyataan syukur ka Sang Hyang Widhi Wasa atawa Sang Maha Panyipta Ja-gad Raya ieu, mangka para pembesar Karajaan A-marta ngayakeun syukuran, sesaji ka Raja Suya sarta para Kurawapun diondang pikeun meng ngahadiran upacara sesaji éta sarta dina palaksanaan upacara sesaji kasebut aya keributan antara Prabu Kresna jeung Prabu Si Supala, lekasan kalayan maotna Prabu Si Supala, tapi henteu menggangu kelancaran jalanana upacara sesaji.
Alatan geus miboga bibit rasa iri sarta dengki dina Pandawa Lima, mangka Kurawa meunteun yén upacara kasebut mangrupa pameran kakuatan Pandawa Lima, hal kitu dimangpaatkeun ku Patih Sengkuni pikeun mangaruhan para Kurawa ambéh nyieun tunggara dina Pandawa Lima (Putra Pandu).
Prabu Duryudhana luhur ngaran Kurawa, ngondang Pendawa Lima pikeun ngaluuhan pes-ta anu diayakeun di karajaan Hastinapura, luhur hal kasebut para tetua Hastinapura kawas Pra bu Destarastra, Resi Bisma sarta Yama Widura meunteun yén antara Pandawa Lima kalayan para Sata Kurawa geus berdamai sarta soméah.
Pameunteunan tetua Hastinapura tétéla mele-set, alatan ondangan Kurawa ngan mangrupa siasat pikeun nyieun tunggara Pandawa Lima. Wayah éta Pandawa Lima diajak inum mi-numan anu memabukkan nepi ka mabok sarta dina kaayaan mabok éta pisan Pandawa Lima dia-jak ulin maén, Pandawa Lima diwakilan ku Yudistira sarta Hastinapura diwakilan ku Patih Sengkuni (Harya Suman). Dina kaulinan maén kasebut Pandawa Lima di kalahkan, alatan di curangi ku para Kurawa, maén sarta mabuk-mabukan geus mangrupa kabiasaan sapopoé pikeun para Kurawa.
Awalna Pendawa Lima mindeng dimenang-kan, tapi sanggeus taruhan digedéan sarta mangrupa udagan Para Kurawa, mangka Pendawa Lima diéléhkeun, sageus karajaan Amarta dipertaruhkan sarta diéléhkeun, kaayaan beuki panas, ke-mudian sanggeus adik-adiknya sarta dirina anu di jadikan taruhan éléh ogé, mangka Dewi Drupadi istrinyapun dipertaruhkan ogé. Dewi Drupadi wayah éta dikaputren saterusna diseret kebalairung, dipermalukan sarta metot buukna nepi ka terurai. Dina waktu éta pisan Dewi Drupadi ngedalkeun sumpahnya, yén manéhna moal menyanggul buukna deui, kajaba sanggeus keramas kalayan getihna Dursasana adi Prabu Duryudhana ( Suyudhana ), kitu ogé Bima bersumpah, yén dina perang Bha ratajuda engké baris maéhan Prabu Duryudhana (Suyudhana) sarta nginum getihna.
Nasib Pandawa Lima sarta Dewi Drupadi a-gak katulung kalayan campur leungeunnya tetua Hastinapura Resi Bisma sarta Yama Widura. Dewi Drupadi dipénta pikeun dibikeun ka Resi Bisma sarta dibikeun, pikeun ieu para Kurawa salah sangka dikirana Resi Bisma hayang ngarasakeun kameunangna dina hal Dewi Drupadi baris dibikeun balik ka Pandawa Lima ku Resi Bisma. Luhur kaéléh maén para Pandawa Lima, te kolot Hastina nyokot kebijaksanaan sarta jalan tengah, yén Pandawa Lima kudu ngajalanan hukuman pembuangan di leuweung salila 12 warsih sarta mangsa penyamaran salila 1 warsih, dina mangsa penyamaran lamun salah sahiji ti Panda wa lima bisa dipergoki, mangka maranéhanana kabéh ha rus ngajalanan pembuangan deui deui salila 12 warsih, sarta mangsa penyamaran 1 warsih.
Dewi Drupadi-pun nuturkeun para Pandawa Lima dina ngajalanan hukuman pembuangan, sedengkeun Dewi Kunti ibu para Pandawa Lima tetep ancik Karajaan Hastinapura. Sawaréh Pamajikan sarta barudakna Raden Harjuna dititipkan di Karajaan Cempalaradya, Dewi Wara Subadra sarta sawaréh deui pamajikan-pamajikan Raden Harjuna sarta barudakna dititipkan di Karajaan Dwarawati.
Dina mangsa ngajalanan hukum pembuang - an, Raden Harjuna sarta Bima ngamangpaatkeun wak tunya pikeun memperdalam élmuna sarta néangan pakarang pusaka. Bima papanggih jeung Anoman baraya tunggal Bayu anu ngajarkeun sagala rupa élmu kesaktian pikeun manéhna. Sanggeus Pandawa Lima ngabéréskeun ma-sa pembuangan 12 warsih lilana, saterusna ngajalanan mangsa penyamaran di Karajaan Wirata. Puntadewa nyamur minangka ahli sajarah sarta tatanegara kalayan ngaran Wijakangka, Bima minangka Jagal/penyembelih sato kalayan ngaran Jagal Abilawa, Harjuna minangka guru tari anu kebanci-bancian kalayan ngaran Kandhi Wrahatmala, Nakula sarta Sadewa minangka palatih sarta pamulasara kuda kalayan ngaran Darmagranti sarta Tantripala. Dewi Drupadi jadi dayang karaton kalayan ngaran Sailandri atawa Salindri.
Diwaktu poé penyamaran Pandawa Lima ber-akhir terjadilah penyerbuan Hastinapura kalayan sekutu-kutunya ka Karajaan Wirata. Para Pandawa Lima henteu bisa ancik cicing sabot nempo kajadian penyerbuan anu geus ngaréwong ketenangan sarta katingtriman Karajaan Wirata tempat maranéhanana nyamur salila ieu.
Kalayan miluna Pandawa turun kemedan perang, balukarna para Sata Kurawa nyaho penyamaran Pandawa Lima. Mangka sabot diaya pan perundingan pikeun nyageurkeun hak Panda wa Lima luhur Karajaan Amarta sarta satengah Karajaan Hastina, ditampik ku Kurawa jeung ékol penyamarannya geus dipergoki, alatan éta Pandawa kudu ngajalanan deui balik mangsa hukumanana 12 warsih dina pembuangan sarta 1 warsih mangsa penyamaran. Nurutkeun itungan tetua Hastina, Panda wa Lima geus ngajalanan mangsa hukuman kalayan sampurna, alatan éta maranéhanana kudu dipulangkeun hak-haknya kaasup satengahna Karajaan Hastinapura, tapi hal kitu ditampik ku Kurawa. Sanajan Pandawa Lima dina perundingan diwakilan ku Prabu Kresna minangka duta Pandawa Lima. Alatan perundingan tengtrem ngalaman ke-gagalan, mangka pecahlah perang utk mem-perjuangkan hakna, saterusna dipikawanoh jeung carita “MAHABHARATA”, mangsa perangna salila 18 poé, lekasan jeung kameunang Pandawa Lima, tapi kabéh putra Pandawa Lima gugur dimedan perang di Tegal Kurusetra.
Yudistira dipikawanoh minangka sosok suci tanpa dosa, sedengkeun Bima sarta Raden Harjuna dipikawanoh minangka sosok anu geus ngahontal kesempurnaan diri, nyaho sajatina urip/hidup. Bima wayah éta diparéntah ku Resi Druna pikeun néangan cai suci, maksudna pikeun mence lakakan Bima, tapi sabalikna Bima papanggih jeung Déwa Ruci anu méré wejangan ngeunaan élmu kasampurnan hirup, Raden Harjuna nampa wejangan élmu Hasta Brata ti Panembahan Kesawasidhi di Penclut gunung Suwelagiri Pertapaan Kutharunggu. Hasta Brata mangrupa élmu spiritual satingkat jeung cai suci anu ditampa Bima pikeun ngahontal kesempurnaan hirup. Dipoé kolotna, Pandawa Lima kalayan sadar mangrupa poé-poé utk menyongsong waktu ke-matian, sanggeus menobatkan Parikesit incu Ra-den Harjuna minangka Raja Hastinapura, sawatara warsih saterusna Pandawa Lima mendaki kaogé cak Gunung Himalaya, kaasup Dewi Drupadi pikeun menyongsong pati, dituturkeun ku anjing berbulu bodas.
Mimiti anu dijemput ku Batara Yamadipati (Déwa penjemput nyawa) nyaéta Dewi Drupadi, dipeunteun panglobana dosana diban -dingkan kalayan kalima salakina nyaéta Panda wa Lima. Kahiji alatan dihaté leutikna manéhna leuwih mitresna Raden Harjuna tinimbang jeung salaki lain-lainnya. Kadua alatan Dewi Drupadi bermulut seukeut, kata-katanya mindeng melukai haté batur, diantarana nyaéta Narpati Basukarna (Adipati Karna), Prabu Duryudhana, Resi Druna/ Drona, Dursasana sarta Jayadrata, tatu haténa alatan kedalan-kedalan Dewi Drupadi. Saterusna giliran Sadewa anu dijemput ku Batara Yamadipati, alatan mindeng ngamomorékeun atawa melong pendék batur kaasup lanceuk lanceukna sanajan ngan didina haté waé sarta henteu kungsi diucapkan. Sadewa miboga élmu / aji Pranawa Jati anu bisa nyaho kajadian anu baris datang sarta nginget kajadian-kajadian mangsa katukang anu kungsi dialaman.
Sanggeus Sadewa giliran saterusna kemudi-an nyaéta Nakula anu dijemput ku Batara Ya-madipati, alatan sanajan cicing sabenerna di-dalam haténa Nakula sok iri sarta dengki ka saudara-saudaranya utamana jeung Sadewa. Giliran saterusna sanggeus Nakula nyaéta Raden Harjuna anu dijemput ku Batara Yama dipati, alatan didina haté leutikna Raden Har-juna reueus teuing kalayan ketampanan anu dipibogana sarta ngarasa pang diperlukeun atawa pa-ling penting dibandingkeun kalayan saudara-saudaranya. Bima giliran saterusna dijemput ku Bata ra Yamadipati, alatan dipeunteun mindeng henteu bisa nahan napsu amarahna. Yudistira henteu dijemput ku Batara Yama-dipati sarta henteu nepungan ajalnya, manéhna leumpang nepi ka dihareup panto Syurga sarta dijemput ku Batara Indra, diajak pikeun asup syurga tapi anjingna dilarang asup. Yudistira nampik asup syurga lamun anjingna henteu kaci asup syurga, alatan Yudistira nganggap Déwa henteu ngahargaan hiji kasatiaan. Mangka leuwih hadé hamba henteu perlu asup kesyurga lamun anjing anu némbongkeun kasatiaanana dilarang asup syurga.
Luhur kedalan Yudistira anu ngahargaan ka setiaan, sasabot éta ogé anjing bodas anu sok menyertai lalampahan Pandawa Lima kalayan satiana saprak ti Karaton Hastinapura nepi ka kapanto syurga, robah wujudna jadi Batara Darma, jelmaan bapana Yudistira anu sabenerna. Carita lekasan hirupna para Putra Pandu, ngandung hiji petunjuk, yén Alloh Maha Nyaho segala-galanya, sanajan ngan didina haté sarta henteu kungsi dikaluarkeun atawa dinyatakeun ka batur, Alloh geus nyaho kebaikan atawa kebathilan éta.
Jalan hirup sarta cecekelan hirup para Putra Pandu anu saterusna dipikawanoh jeung Pandawa Lima, henteu bisa dilepaskan ti punakawan Semar sarta barudakna anu henteu séjén ti jelmaan Déwa Ismaya anu sok méré petunjuk sarta bimbingan sarta nasehat ka para Putra Pandu. Ngaran-ngaran atawa sebutan kolot lalaki sok disertakan dina méré ngaran putra-putranya, kawas Pandawa Lima nyaéta turunan Pan nyaéta Pandu. Kurawa nyaéta turunan Kuru, Drupadi nyaéta turunan Drupada, Madrim nyaéta turunan Raja Mandra dst. Yudistira dina pewayangan nyaéta simbul atawa lambang sosok anu suci, henteu miboga dosa sarta diupamakeun getihna boga warna bodas tanpa noda sediktpun. Bima dina pewayang nyaéta simbul kete-gasan sarta kaadilan sarta kejujuran dina ngadegkeun hukum, henteu tempo bulu, saha ogé anu salah kudu dihukum sanajan éta baraya atawa anakna sorangan. Bima sok menepati pasinina, bertubuh luhur badag sarta kokoh. Raden Harjuna nyaéta lambang atawa sim - bul sosok tampan sarta rupawan tapi donyuan, loba anak loba pamajikan tapi kabéhanana rukun. Carita-carita pewayangan loba mengan-dung ajaran-ajaran Falsafah anu bermakna spiri tual luhur, kecap-kecap Adiluhung anu memben tuk budi luhur sarta pekerti/perbuatan mulia Bangsa Indonésia.
Dunya pewayangan miboga andil anu pohara badag dina nyieun watek Budi Luhur sarta Haté Mulia Bangsa Indonésia anu dika gumi ku bangsa séjén didunya ieu. Lalajo pintonan wayang anu ngadahar wayah panjang waé geus ngandung atikan, di mana panongton dididik pikeun sabar dina nyanghareupan kanyataan hirup, sarta leukeun narima/menanti élmu atawa wejangan spiritual anu bermakna luhur liwat dalangnya.
sumber : http://smpkomputer.blogspot.com/2011/11/cariita-wayang-pandawa-lima.html


text:
Ku : MAMAT SASMITA
Dina basa Sunda salian kecap sirah aya deui kecap séjén nu saharti nyaéta mastaka (basa lemes) jeung hulu. Sirah bagian tina anggahota awak jelema nu dianggap pangpentingna jeung deuih simbol kahormatan. Hal ieu téh kagambar dina sababaraha kecap jeung babasan saperti panghulu nu hartina kapala urusan agama Islam di kabupatén jaman baheula, huluwotan hartina sungapan atawa tempat ngocorna cai ti walungan ka susukan, hulujurit hartina gegedug perang kalan-kalan sok disebut hulubalang. Babasan séjén saperti nyanghulu ngalér hartina geus maot, asa nyanghulu ka jarian hartina teu ngeunah rasa lantaran kudu ngadunungan ka nu sahandapeun pangartina.
Lantaran sirah téh bagian nu penting dina awak jelema, ku kituna pantes lamun ngarasa kudu aya nu ngalindungan, mun kapanasan atawa kahujanan kudu di halangan, kitu deui sirah rajeun maké hiasan. Ari keur ngalindungan sirah aya nu disebut topi, dudukuy jeung sajabana ti éta. Ari keur hiasan aya nu disebut makuta.
Hartina makuta cék kamus basa Sunda Danadibrata mah nyaéta sabangsa tutup sirah raja tina emas ditarétés ku inten berlian, kecap makuta asalna tina basa Sangsekerta. Makuta lain ngan sakadar banda keur nutupan sirah tapi deuih lambang kakawasaan, lambang kaagungan boh keur raja boh keur karajaan.
Rupa-rupa ngaran alat keur nutupan sirah ti mimiti dudukuy cetok, dudukuy beletok, dudukuy samak, dudukuy capyo, bendo, totopong, ketu, udeng, iket, kopeah nepi ka topi jaman kiwari. Cék kolot baheula ulah sok maké dudukuy di jero imah, pamali, matak kabentar gelap keur éréng-éréngan.
Tutup sirah lain ngan sakadar fungsi praktis tapi deuih sok jadi identitas nu makéna. Dina budaya Sunda, tutup sirah nu jadi identitas téh salah sahijina nyaéta iket. Béhna geuning iket téh lain ngan sakadar keur ngabaguded sirah tapi loba wanda jeung hartina. Upamana di masarakat Baduy, aya nu maké iket kelir bodas, aya deui nu make kelir semu hideung, tangtu éta téh aya maksudna. Aya nu nyebutkeun éta téh completio oppositorum, kasadaran yén dunya téh alam papasangan, aya beurang aya peuting, aya lalaki aya awéwé, aya poék aya caang.
Kecap iket boa saharti jeung ikat dina basa Indonesia, pédah éta dipaké meungkeut sirah. Ari cék kamus basa Sunda mah iket téh hartina totopong atawa ukuran lawon nu rubakna sarua jeung keur nyieun totopong, masagi, kurang leuwih rubak jeung panjangna sameter. Rupa-rupa ngaran jeung wanda iket, aya iket sasawit nyaéta iket jeung samping kebat sawanda motif batikna, iket tongtong nyaéta iket nu dibatik ngan sisina wungkul ari tengahna ngagebleg hideung atawa sisina hideung sedengkeun tengahna konéas konéng.
Demi wandana aya iket lohén, iket barangbang semplak atawa iket runday, iket kuda ngencar, iket parékos (nangka, jéngkol) atawa paros, iket porténg jeung sajabana ti éta. Iket lohén cék Danadibrata mah potongan diiketna santri nu ti hareup mébér rubak, aya deui nu nyebutkeun iket lohén teh gabungan tina iket parékos nangka jeung parékos jéngkol. Kecap parékos hartina tungtung bubungkusan nu semu diparieuskeun jeung diringkeskeun, kitu deui dina iket parékos hartina bagian lawon iket juru tilu nu asalna ngambay ka tukang ditarik ka hareup nepi ka nutupan sirah.. Iket kuda ngencar cék sakaol mah leuwih loba dipaké ku budak ngora, lantaran cara makéna leuwih gampang jeung kacirina dinamis. Iket barangbang semplak loba dipaké ku para jawara atawa ku bandar munding éta téh jaman baheula. Kiwari asa mindeng deui ningali nu maké iket, duka ngan sakadar panineungan atawa hayang jadi ciri atawa identitas téa. Lajuning laku tutup sirah ti bihari nepi ka kiwari, ti udeng, ketu, totopong, kopéah nepi ka bolostrong pisan ganti ku golep sahédeng ngalap kana mode potongan buuk. Gunta-ganti tutup sirah luyu jeung robahna jaman.
***
Antara iket jeung kumis kuya mah euweuh kakaitanana, ongkoh deuih kuya mah asa henteu kumisan. Kumis kuya nu dimaksud téh nyaéta kumuh miskin (kumis) jeung kumuh loba pakaya (kuya). Alak ilik kana kamus basa Sunda sugan manggih kecap kumuh, weléh teu manggih, nu aya téh kecap keumeuh. Kumuh cek kamus basa Indonesia mah hartina kotor, cemar, demi keumeuh dina kamus basa Sunda hartina geuleuh, sarupaning kokotor. Ningali kitu mah antara kumuh jeung keumeuh téh hartina meh sarua. Parandéné kitu di ieu tulisan rék tetep wé maké kecap kumuh, lain nanaon pédah wé nyebut keumeuh téh sok ras inget ka Cikeumeuh, tempat uubar nu boga kasakit jiwa.
Aya sababaraha indikator keur daérah nu disebut kumuh di kota gedé diantarana gegek atawa loba pangeusina, lahan jeung wangunan nu heureut sarta kualitas sarana prasarana nu goréng nu nyampak di daérah eta tur tingkat atikan kawilang handap bari jeung panghasilan ukur cukup sahuap sakopeun saharita. Pola hirup sosial, ekonomi tradisional katut budayana ganti baju kalawan radikal sanggeus asup unsur modernitas nu tuluy tumuluy. Gurat wates antara tradisional jeung modern méh teu kaciri ngan nu eces masarakat kumuh beuki kadéséh kalan-kalan di-éksploitasi ku gaya hirup nu konsumtif nu jadi ciri masarakat urban (masarakat kota).
Di Bandung nu disebut daérah kumuh kawilang loba, cék béja mah méh aya di unggal kalurahan nu pangparnana aya di 47 kalurahan. Najan nu aya di daerah kumuh teh can tangtu miskin. Sabab nganjrekna didinya ngan usum-usuman, salila nganjrek di Bandung éta mah usaha, hasil usahana disetorkeun ka lemburna nya nu kieu nu disebut kuya. Nu jadi masalah mah nu bener bener kumuh miskin, jalan kacida leutikna nepi ka pasaran ge hésé asup, gegekna wangunan leuwih ti 100 unit unggal héktar. Panghasilan unggal kapala kulawarga kacida leutikna, sahuap sakopeun teh lain ukur babasan. Sanitasi kacida gorengna, kitu deui atikan keur barudak, da meureun tong boro mikirkeun keur atikan dalah keur dahar sapopoé gé walurat.
Kuduna éta téh tanggung jawab pamaréntah, da ngan pamaréntah nu boga anggaran ti nagara. Dipikir mah karunya ka pejabat pamaréntah téh loba pisan gawéna jeung loba nu kudu dipikiran. Ngan sok mindeng keuheul ka pejabat pamaréntah téh pédah cék béja lolobana nu jadi walikota, bupati atawa gubernur téh kabaud kana perkara hukum utamana perkara korupsi. Kahayang mah cik atuh ari di Tatar Sunda mah sing balener gawé téh, kudu jujur jeung amanah ambih rahayat raharja.
(Di muat dina Cupumanik No.91 Pebruari 2011)


text:
CARITA BODOR SUNDA
HERMAN ZAMBECK
saya mah rek aya perlu heula ka pribumi yeuh. bade di ical moal bu karpetna ? Pribumi : ah moal di ical da eta mah karpet nu tatanggi. malah basa di ajak balik bareng ku si Himar si Ohel nitah balik ti heula ka si Himar. bari untungna teh uing make sarung jeung teu make kolor. meuni sae kieu nya karpet teh. Basa geus sababaraha jam ti harita pribumi naros ka si Ohel nu masih keneh diuk na karpet . jadi sora hitut nu brat-bret-brot tina bujur uing rada samar jeung teu pati kadangueun ku batur. engkin ku abdi di peser dua ratus rebu. jeung geus meunang jomet. Caritana tahlilan beres. geus beres ieuh tahlilana. tungtungna mah gaburusut dina karpet nu keur di diukan. Si Ohel : ah maneh we balik ti heula. Si Himar : rek Kamana sia teh meuni rusuh kitu ? Si Ohel : ieu yeuh geus teu kuat nyeri beuteung rek modol heula ka imah. meuni kandel sareng haneut kieu. sanggeus kabeh baralik si Ohel masih keneh diuk na karpet. Si Ohel : ical lah ka abdi. Pribumi : jang teu acan uih ? Si Ohel : muhun bu ieu teh keur ngararaoskeun karpet. Tungtungna mah si Ohel kapaksa milu jeung si Himar tahlilan di imahna pak RT. bari ngageremet na jero hate. si Ohel katinggali bagun rusuh rek balik ka imahna tapi ku si Himar di jewang lengeun kencana.TAHLILAN
Dina hiji mangsa si Himar jeung si Ohel balik sholat magrib ti masjid. terus pribumi ngabagi-bagikeun besek kadaharan sareng kueh jang nu tahlilan. hayu urang ngilu tahlilan heula di imah pak RT. Si Himar : Hel hayu ah urang balik bareng. bari pok nyarita . Si Himar : ah engke we modol mah tahan heula.
. jadi teu keuna kana samping paranti sholat. Si Ohel : haduh untungna nu tahlilal teh tararik sorana. kenggeng nambut ieu oge. sajeroning tahlilan beuteung si Ohel pupurilitan geus teu kuat nahan eusi peujit nu geus sabrol-broleun. Si Himar : nya¶ atuh mun kitu mah saya rek balik ti heula.


text:
Dina Al – Qur’an nu mulya, seueur simbul jeung siloka, silib sindir jeung sasmita, anu mu’min mah percaya.
Perlambang teh tuduh jalan, nu mu’min percanten pisan, tapi ceuk jelema kapir, matak sasab silib sindir.
Siloka sareng sasmita, eta pituduh Mantenna, tuduh jalan ka umat-Na, sangkan teu sasab hirupna.
Pikeun ngahartikeun lambang, urang sing asak jeujeuhan, maca tapsir tarjamahan, engke aya katerangan.
Saeusina jagata raya, eta ge ayat Mantenna, upami ditapakuran, seueur rasiah Pangeran.
Ta pi keur jalma nu musrik, silib sindir teu dilirik, ayat-ayat ti Pangeran, diantep teu dilenyepan.
Dasar jelema nu fasik, hirupna teh estu musrik, gawe nyieun karuksakan, rugi lain meumeueusan.


text:
Walungan Réprua
Walungan Réprua nyaéta hiji walungan di Distrik Gagra, Abkhazia, républik séparatis di Géorgia. Panjangna ngan 18 m (59 ft). Walungan ieu meureun mangrupa walungan pangpondokna di dunya nu boga ngaran.[1]
Walungan ieu asalna téh nyaéta cinyusu di karst Guha Voronya. Walungan Réprua ngucurna ka Laut Hideung.
Tempo ogé[édit | édit sumber]
- Walungan Roe, di Amérika Sarikat, ngaku sabagé walungan pangpondokna di dunya. Panjangna 61 m (200 ft).
- Walungan D, di Amérika Sarikat ogé, ngaku sabagé walungan pangpondokna di dunya. Panjangna 37 m (121 ft).
Catetan suku[édit | édit sumber]
- ↑ (Rusia) Ekspedisi Univeristas Kazan


text:
Pamupus
Pamupus atawa setip mangrupa salah sahiji kalengkepan alat tulis anu mangrupa karet leuleus anu bisa ngaleungitkeun tanda anu dihasilkeun ku paltot.[1] Pamupus kenyal saperti karét, jeung biasana warna bodas atawa [[hideung].[1] Aya ogé paltot anu aya pamupusna.[1] Pamupus anu mahal hargana alatan bahanna tina vinyl atawa plastik pikeun tambahan tina karét.[1] Pamupus ogé miboga harti pikeun ngahapus bor saperti papan hideung atawa papan bodas.[1] Pamupus papan hideung tradisional mangrupa blok kai anu bentukna persegi panjang anu dijieuna tina kaén wol.[1]
Sajarah[édit | édit sumber]
Dina taun 1770, pakar sains Joseph Priestley ngébréhkeun yén, manéhna pernah ningali bahan anu saluyu pikeun dipaké ngaleungitkeun urut aréng paltot dina kertas.[2] Nalika éta di Éropa, tulisan urut paltot dihapus tina kertas maké kubus-kubus anu laleutik anu dijieun tina karét.[2] Kubus-kubus leutik éta osok dipaké pikeun tujuan di Inggris jeung Australia.[2] Dina taun 1770, Edward Naime, insinyur Inggris, disebut anu nyiptakeun pamupus karét nu munggaran.[2] Saencan maké karét, serbuk roti dipaké pikeun jadi pamupus.[2] Naime ngébréhkeun yén manéhna salah mawa kepingan karét lain serbukan roti, tuluy manggihan ciri-ciri pamupus tina karét, ti saprak éta mimitina ngajualan pamupus karét.[2] Karét nu atah kénéh hésé diteundeun, lantaran babari rusak.[2] Dina taun 1839, Charles Goodyear, anu manggihan prosés vulkanisasi, kaédah anu miara karét jeung ngajadikeun bahan anu awét.[2] Pamupus jadi barang anu umum kalayan kamekaran karét anu divulkanisasi.[2] Dina taun 1858, Hyman Lipman ti Philadelphia, Pennsylvania, Amérika Serikat, narima hak patén nu munggaran pikeun pamupus aya dina ujung paltot.[2] Tapi ahirna hak patén éta ditolak alatan éta lain pamanggih anu anyar.[2]
Rupa-rupa pamupus[édit | édit sumber]
Rupa-rupa pamupus anu sok aya dina paltot biasana warna beureum ngora atawa beureum anu karakteristikna babari rapet.[3] Jinis ieu lumayan alus pikeun ngahapus urut paltot, sanajan balukarna sok ngotoran jeung ngarusak kertas lamun sering dipakéna. [3] Jinis anu kasohor di kalangan seniman nya éta pamupus art gum, dijieuna tina karét anu teksturna kasar tapi lembut.[3] Jinis ieu cocog pikeun ngahapus pikeun kertasna anu lega. Tapi pamupus ieu loba ninggalkeun urut pamupusna jadi teu akurat.[3] Lamun loba teuing maké ieu pamupus balukarna warna kertas jadi ka konéng-konéngan.[3] Pamupus art gum biasana warnana poék saperti kacoklat-coklatan.[3] Pampus uli, atawa bahasa Inggris kneaded eraser, osok dipaké ku seniman.[3] Pamupus jinis ieu dijieuna tina bahan kelabu anu nyarupaan adonan atawa lém.[3] Kaonjoyanan nya éta teu ninggalkeun sisa pamupus nepi ka awét dibandingkeun pamupus lainna.[3] Partikel grafit jeung taneuh liat ditarik ku adonan karét nepi ka lewih akurat jeung teu ninggalkeun urut pamupus.[3] Pamupus ieu loba dipaké pikeun méré épék hérang atawa percikan cai.[3] Kahéngkérana nya éta saeutik rpet dina leungeun jeung babari lééh dina suhu luhur.[3] Pamupus vinyl lembut miboga tékstur saperti plastik jeung ciri-ciri pamupus ieu hampir sarua jeung pamupus karét biasa.[3] Ngan saeutik leuwih lembut jeung kuat, jadi teu babari rusak jeung aman dipaké.[3] Pamupus vinyl biasana warna bodas jeung babari kotor lamun dirampa.[3]


text:
Biantara Nyérénkeun jeung Narima Calon Pangantén
Biantara Sesepuh ti Calon Pangantén Lalaki
Saleresna mah ieu téh masih kénéh rénghap ranjug. Nembé pisan dongkap, tos dipiwarang biantara. Padahal ari kahoyong mah teras ngagolér, wantuning lalampahan ngajajapkeun calon pangantén téh kacida tebihna, di jalan ogé dugi ka opat dinten opat wengi. Nanging da haté mah kebek ku kabingah, ku kituna, simkuring ngahaturkeun: Assalamu’alaikum Wr. Wbr.
Hadirin anu sami-sami ngaluuhan ieu pajemuhan,
Alhamdulillah, ku panangtayungan Alloh SWT, dinten ieu urang tiasa riung mungpulung, kanggo langkung maheutkeun babarayaan, manjangkeun tali mimitran, antara kulawarga Bapa H. Among Suryabarata ti Bandung sareng kulawarga Bapa Éméd Latipah ti Kalimatan Timur. Sumuhun, ari sonona mah nataku, da puguh urang téh kasapih ku tebih kahalang ku anggang.
Simkuring asmana pun lanceuk, Bapa Éméd, kapapancénan pikeun sasanggem di payuneun para hadirin. Ari maksadna mah, sakumaha anu diharéwoskeun ku anjeunna sababaraha dinten kalarung, seja masrahkeun putrana, Jang Omad Kadaluwarsa anu gaduh niat ngadahup ka putra Bapa Among, Néng Siti Sapuratina. Sanaos ari awak mah simkuring téh misah ti batur, nya jangkung nya badag nya hideung, nanging dina surun-sérén calon pangantén mah rumaos ngatog kénéh. Ku kituna seja tawakup ti anggalna, bilih aya kecap anu milepas meuntas tina jejer.
Bapa Among ogé tangtos parantos uninga, réhna pun lanceuk, gaduh putra anu sakitu cicingeunana. Duka dusun, duka mémang tos watekna, dugi ka umur 27 téh bangun anu henteu hir-hir begér. Gawéna ulukutek di kamar. Sigana sono kénéh ka buku ti batan ka nu lenjang téh. Atuh puguh pun lanceuk guling-gasahan, inggis ku bisi Jang Omad kumaha onam, malum jaman ayeuna seueur kacarioskeunana. Pun lanceuk mah apan sok togmol pisan: “Naha ari manéh teu hayang boga pamajikan? Kuliah geus tamat, gawé geus boga, umur geus manjing, tapi siga nu euweuh haté ka awéwé,” kitu saur pun lanceuk téh. Ari walerna: “Upami tos aya jodona mah, moal ka mana!”
Ari sataun kapengker, Jang Omad alangah-éléngéh, badé waléh tayohna téh. Cenah geus kaimpleng pibojoeunana, malah geus paheut rék teras ngawangun rumah tangga. Bingah tur panasaran pun lanceuk téh, énggal baé ditalék: “Mana atuh? Cik wanohkeun ka Bapa,”. Walerna téh: “Da abdi gé teu acan tepang!”. Beu! Na ari barudak ayeuna.
Sihoréng simanahoréng, anu dipicangcam ku Jang Omad, nya urang dieu pisan, urang Bandung. Kantenan sesah patepang, wantuning Bandung-Samarinda téh apan kalintang tebihna. Barudak téh wawanohan dina … duh na aya ku hilap, mana Jang Omad? (rarat-rérét) Dina naon cenah, Sujang? Tah, éta, dina internit, aéh na létah téh, in-ter-nét. Teu apal nu kararitu kolot mah. Da éta wé, ka dituna téh maké jeung cutang-céting sagala, terus silih kirim potrét.
Najan jonghokna di dunya maya, tapi apan jodo mah Anjeun-Na Anu Uninga. Bet terus dicukcruk pancakakina, geuning pun lanceuk téh rék bébésanan jeung baraya, atuh sasatna asa diaku dulur. Sumuhun, baraya kasebatna, da papada urang Sunda. Najan pun lanceuk tos 15 taun ngumbara di Kalimantan, nanging ari ka lembur mah angger baé nineung. Bingah, bingah nu taya papadana.
Langkung bingah deui, basa Jang Omad ngajak nganjang ka lemah Sunda, nepangan bébéné dina internét téa. Opat sasih kapengker, alhamdulillah pun lanceuk tiasa jonghok sareng kulawarga Pa Among, anu saterasna ngararancang pikeun ngadahupkeun Jang Omad ka Néng Siti. Henteu lepat tina pirasat, manahoréng anu diimpleng ku Jang Omad téh sanés istri joré-joré. Geulis rupa geulis haté. Sumuhun éta gé, barudak urang téh hirup dina jaman moderén, nanging geuning henteu lali ka purwadaksi, masih kénéh ngajénan adat titinggal karuhun. Buktosna mah, barudak meredih sangkan dina waktuna panganténan téh maké adat budaya Sunda, sanés ku budaya anu jolna ti nagara deungeun. Sanaos Néng Siti sakitu paséhna nyarios basa Inggris, sanaos Jang Omad sakitu hatamna kana komputer, tapi henteu mopohokeun ajén-inajén Sunda. Tah, éta pisan nu matak bingah téh.
Nguningakeun baé ieu mah, pun lanceuk téh, kalebet simkuring, 15 taun kapengker ngumbara ka Kalimantan, ngiringan transmigrasi. Alhamdulillah pinanggih sareng kamarasan, dugi ka ngadegkeun Pakumpulan Urang Sunda, ti dituna mah hoyong ngiring ngamumulé basa sareng budaya bantun ti lembur. Janten teu kedah hariwang, sanaos 15 taun janten urang Samarinda, ari niup suling sareng metik kacapi mah insya Alloh tiasa kénéh. Tuh, pan, bet jig-jig kana kacapi.
Bapa Among miwah Ibu sakalih, kitu deui wargi sepuh sadaya anu sami ngaluuhan ieu pajemuhan. Tepungna Jang Omad sareng Néng Siti téh, éstuning kersaning Alloh. Atuh cenah éta barudak gaduh cita-cita hayang ngahiji, ari kolot mah apan saukur nyambung ku dunga, asal ulah ngarérémokeun baé, asal duanana pada-pada suka henteu ngarasa diamprok-amprok. Nanging, kangaranan anu rék diajar rumah tangga, tangtos dina émprona téh talag-tolog sareng dirarampa kénéh. Biasana rék ulin ka mana gé taya nu nyaram, geus jadi salakina mah tangtu kasengker ku nu di imah. Biasana duit téh dibéakkeun ku sorangan, geus nikah mah kudu diatur ku duaan. Biasana saré téh … aéh, na bet jig-jig kana saré. Tah kitu Pa Among, simkuring asmana pun lanceuk nyérénkeun Jang Omad téh sanés mung raga badagna wungkul, nanging sareng sadaya kakirangan anu nyampak dina dirina.
Ari haté mah simkuring téh parantos yakin, badé pédé baé, Jang Omad tangtos ditampi ku kulawarga Pa Among di Bandung. Nanging, kanggo langkung ngantebkeun pamaksadan, nya seja nalék sakali deui. Bilih baé, Néng Siti teras ngolémbar, malum pun alo mah sakitu buktosna. Ku émutan, ti batan ngolémbar engkéna, nya mending balaka baé ti ayeuna. Papadaning kitu, simkuring mah percanten ka Néng Siti, moal unggut kalinduan moal gedag kaanginan.
Atuh Jang Omad, simkuring wantun ngajamin, dugi ka ayeuna masih kénéh ngait ka Néng Siti. Simkuring minangka sepuhna, tangtos isin binarung wéra upama Jang Omad lanca linci. Leres pisan deuih, Jang Omad téh masih kénéh nyorangan, teu acan kantos rimbitan. Dijamin teu aya watek cunihin, Néng Siti téh éstuning anu munggaran, sareng mudah-mudahan deuih janten anu pamungkas.
Simkuring saparakanca dongkap ka dieu, tebih-tebih ti Kalimantan, éstuning teu jingjing teu bawa téh sanés ukur lalambé. Kaémut panginten, kumaha riweuhna. Tadina badé nungtun munding, mung teu kasawang kumaha marabanana, kacipta kalahka begang di jalan. Ngabantun bungbuahan, kuriak buruk mantén. Tungtungna mah ngaligincing. Ongkoh asa kabebereg ku calon pangantén nu bangun teu sabar. Sajajalan téh ngan SMS-an baé, “antosan geulis, sakedap deui,” cenah, padahal nembé jrut ka buruan.
Sakitu panginten ti simkuring mah, bilih waktosna kabujeng teu nyekapan. Hapunten tina samudaya kalepatan.
Wassalamu’alaikum Wr. Wbr. (http://daluang.com/biantara-nyerenkeun-jeung-narima-calon-panganten/)


text:
Cahya
Cahya mangrupa salah sahiji bentuk énergi gelombang éléktromagnétik anu bisa ditempo ku panon.[rujukan?] Cahaya ogé mangrupa dasar ukuran pikeun hijian panjang méter: 1 méter nyaéta jarak anu diliwatan cahaya dina rohangan hapa dina waktu 1/299,792,458 detik.[rujukan?] Laju cahaya nyaéta 299,792,458 méter pér detik.[rujukan?]
Cahaya diperlukeun dina kahirupan sapopoé.[rujukan?] Panonpoé nyaéta sumber cahya utama di Bumi.[rujukan?] Tutuwuhan héjo merlukeun cahaya pikeun nyieun kadaharan.[rujukan?]
Sipat-sipat cahaya nyaéta, cahaya ngarambat lempeng ka sakabéh arah.[rujukan?] Buktina nyaéta urang bisa nempo hiji lampu anu murub ti sagala juru dina hiji rohangan nu poék.[rujukan?] Lamun cahaya kahalang, bayangan anu dihasilkeun dibalukarkeun ku cahaya anu ngarambat henteu bisa méngkol. Tapi cahaya bisa dipantulkeun.[rujukan?]
Daptar eusi
- 1 Pangbéngkokan cahaya
- 2 Pantulan cahaya gumantung kana rupa beungeut pamantul
- 3 Warna-warna dina cahaya panonpoé
- 4 Pamisahan cahaya bodas panonpoé
- 5 Téori ngeunaan cahaya
- 6 Panjang gelombang cahaya katémbong
- 7 Kelir jeung panjang gelombang
- 8 Ngukur cahaya
- 9 Sumber cahaya
- 10 Tempo ogé
Pangbéngkokan cahaya[édit | édit sumber]
Cahaya baris dipéngkolkeun lamun datangna miring ngaliwatan médium anu béda kawas ti udara (hawa) kana kaca tuluy ngaliwatan cai.[rujukan?] Kaayaan ieu disebut pangbéngkokan cahaya atawa réfraksi cahaya.[rujukan?] Hal ieu kajadian alatan cahaya gerak leuwih gancang dina medium anu kurang padet (mundel).[rujukan?] Tapi cahaya anu datang kalawan sudut 90 darajat (ajeg lempeng) ngaliwatan médium anu béda henteu diréfraksi.[rujukan?] Conto réfraksi dina hal sapopoé nyaéta kawas dina kasus sedotan inuman anu katempo béngkok sarta leuwih badag dina jero cai, atawa dina kasus dasar balong nu katempo leuwih déét batan jero sabenerna.[rujukan?]
Pantulan cahaya gumantung kana rupa beungeut pamantul[édit | édit sumber]
Bayangan bisa ditempo dina jero eunteung alatan aya pantulan cahaya.[rujukan?] Pantulan cahaya éta leuwih alus sarta teratur dina beungeut pamantul anu rata.[rujukan?] Pantulan cahaya rada surem dina beungeut pamantul anu henteu rata.[rujukan?] Eunteung sarta beungeut cai anu hérang sarta tenang mangrupa pamantul cahaya anu alus.[rujukan?] Hal ieu ngajadikeun urang bisa nempo beungeut sarta awak urang dina jero eunteung.[rujukan?]
Pakakas-pakakas anu boga fungsi dumasar prinsip réfraksi cahaya nyaéta:[édit | édit sumber]
Warna-warna dina cahaya panonpoé[édit | édit sumber]
Cahaya bodas panonpoé diwangun ku tujuh warna dasar nyaéta:
Lamun tujuh warna ieu pagalo, cahaya bodas baris dihasilkeun.[rujukan?] Warna-warna dina cahaya bodas panonpoé bisa dipisah-pisah ku ngagunakeun prisma ngajadi sakumpulan warna nu sinambung.[rujukan?] Sakumpulan warna nu sinambung ieu dipikawanoh minangka spéktrum cahaya sedengkeun pamisahan cahaya bodas kana spéktrum ieu dipikawanoh minangka difraksi cahaya.[rujukan?] Katumbiri nyaéta conto spéktrum anu kabentuk sacara alamiah. Katumbiri kabentuk saréngsé hujan, sabot cahaya panonpoé diréfraksi ku tetesan cai hujan.[rujukan?] Tetesan cai hujan éta lumaku minangka prisma anu misah-misah cahaya panonpoé jadi tujuh warna.[rujukan?]
Pamisahan cahaya bodas panonpoé[édit | édit sumber]
Spéktrum warna kabentuk alatan cahaya anu béda warna karéfraksi dina sudut anu béda.[rujukan?] Cahaya wungu karéfraksi kalawan sudut panggedéna.[rujukan?] Cahaya beureum karéfraksi kalawan sudut pangleutikna. Warna-warna spéktrum kasebut digabungkan deui pikeun ngahasilkeun cahaya bodas kalawan ngagunakeun dua prisma.[rujukan?]
Téori ngeunaan cahaya[édit | édit sumber]
Téori abad ke-10[édit | édit sumber]
Elmuwan Abu Ali Hasan Ibn Al-haitham (965 - kira 1040), nu dipikawanoh ogé salaku Alhazen, ngamekarkeun téori anu ngécéskeun penglihatan, ngagunakeun géometri sarta anatomi.[rujukan?] Téori éta nganyatakeun yén saban titik dina wewengkon anu kasinaran cahaya, ngaluarkeun sinar cahaya ka sagala arah, tapi ngan hiji sinar ti saban titik éta anu asup ka panon sacara ajeg lempeng anu bisa ditempo.[rujukan?] Cahaya séjén anu keuna panon henteu sacara ajeg lempeng henteu bisa katempo.[rujukan?] Manéhna ngagunakeun kaméra liang jarum contona, anu mintonkeun hiji bayangan tibalik.[rujukan?] Alhazen nganggap yén sinar cahaya nyaéta kumpulan partikel leutik anu usik dina laju nu tangtu.[rujukan?] Manéhna ogé ngamekarkeun tééori Ptolemy ngeunaan réfraksi cahaya tapi usaha Alhazen henteu dipikawanoh di Éropa nepi ka dina ahir abad ka-16.[rujukan?]
Téori partikel[édit | édit sumber]
Isaac Newton nganyatakeun dina Hypothesis of Light dina taun 1675 yén cahaya diwangun ku partikel lembut (corpuscles) anu mancar ka sakabéh arah ti asalna.[rujukan?] Téori ieu bisa dipaké pikeun ngajelaskeun pantulan cahaya, tapi ngan bisa ngajelaskeun pembiasan kalawan nganggap rambatan cahaya jadi leuwih gancang sabot ngasupan médium anu padet tumpat alatan daya tarik gravitasi leuwih kuat.[rujukan?]
Téori gelombang[édit | édit sumber]
Christiaan Huygens nganyatakeun dina abad ke-17 yén cahaya nu mancar ka sakabéh arah minangka ciri-ciri gelombang. [rujukan?]Tetempoan ieu ngagantikeun téori partikel lembut.[rujukan?] Hal ieu dilantarankeun ku alatan gelombang henteu diganggu ku gravitasi, sarta gelombang jadi leuwih laun sabot ngasupan médium anu leuwih padet.[rujukan?] Téori gelombang ieu nganyatakeun yén gelombang cahaya baris silih ganggu (interférensi) jeung gelombang cahaya anu séjén kawas gelombang sora (kawas anu disebut ku Thomas Young dina abad ka-18), sarta cahaya bisa dipolarisasikeun.[rujukan?] Kakurang téori ieu téh gelombang cahaya jiga gelombang sora, merlukeun médium pikeun ngarambat. Hiji hipotésis anu disebut luminiferous aether geus diusulkan, tapi hipotésis éta henteu disatujuan.[rujukan?]
Téori éléktromagnétik[édit | édit sumber]
Dina taun 1845 Faraday manggihan yén sudut polarisasi ti hiji sinar cahaya sabot sinar kasebut asup ngaliwatan material pamolarisasi bisa dirobah ku médan magnét.[rujukan?] Ieu téh bukti kahiji lamun cahaya pakuat-pakait jeung éléktromagnétisme.[rujukan?] Faraday ngusulkeun dina taun 1847 yén cahaya nyaéta gelombang éléktromagnétik nu boga frékuénsi luhur anu bisa ngarambat sanajan euweuh médium.[rujukan?]
Téori ieu diusulkan ku James Clerk Maxwell dina ahir abad ka-19, sarta nyebutkeun yén gelombang cahaya nyaéta gelombang éléktromagnétik ku kituna henteu merlukeun médium pikeun ngarambat. Tapi téori rélativitas husus ngagantikeun anggapan ieu. Téori éléktromagnétik némbongkeun yén sinar kasat mata mangrupa bagian tina spéktrum éléktromagnétik. Téknologi pancaran radio diciptakeun dumasar kana téori ieu sarta masih dipaké.
Laju cahaya anu konstan dumasar kana persamaan Maxwell lalawanan jeung hukum-hukum mékanika gerak anu geus aya saprak jaman Galiléo, anu nganyatakeun yén sagala rupa laju nyaéta relatif ka nu nempo. Jawaban pikeun kontradiksi ieu satuluyna kapanggih ku Albert Einstein.
Téori Kuantum[édit | édit sumber]
Téori ieu dimimitian dina abad ka-19 ku Max Planck, anu nganyatakeun dina taun 1900 yén sinar cahaya diwangun ku paket (kuantum) tanaga anu dipikawanoh salaku foton. Hadiah Nobel dina widang fisika dibikeun ka Planck minangka pangajén dina taun 1918 pikeun gawéna nimukeun téori kuantum, sanajan manéhna téh lain jelema anu kahiji ngawanohkeun prinsip dasar partikel cahaya.
Téori Dualitas partikel-gelombang[édit | édit sumber]
Téori ieu ngagabungkeun tilu téori anu saméméhna, sarta nganyatakeun yén cahaya nyaéta partikel ogé gelombang. Ieu téh téori modéren anu ngécéskeun sipat-sipat cahaya, ogé sipat-sipat partikel sacara umum. Téori ieu mimiti dijelaskeun ku Albert Einstein dina awal abad ka-20, dumasar kana karya tulisna ngeunaan éfék fotolistrik, sarta hasil panalungtikan Planck. Einstein némbongkeun yén énergi hiji foton sabanding jeung frékuénsina. Leuwih umum deui, téori kasebut ngécéskeun yén sakabéh barang miboga sipat partikel sarta gelombang, sarta sagala rupa percoaban (ékspérimen) bisa dilakonan pikeun ngabuktikeunana. Sipat partikel bisa leuwih gampang katempo lamun hiji obyék miboga massa anu badag.
Dina taun 1924 ékspérimen nu dilakukeun ku Louis de Broglie némbongkeun éléktron ogé miboga sipat dualitas partikel-gelombang. Einstein meunangkeun pangajén Nobel dina taun 1921 dumasar karyana ngeunaan dualitas partikel-gelombang dina foton, sarta de Broglie nuturkeun tapak-lacakna menunagkeun pangajén Nobel dina taun 1929 pikeun panalungtikan partikel-partikel anu séjén.
Panjang gelombang cahaya katémbong[édit | édit sumber]
Cahaya katémbong mangrupa bagian tina spéktrum gelombang éléktromagnétik anu miboga panjang gelombang antara leuwih kurang 400 nanométer (nm) nepi ka 800 nm (dina udara).
Rumus laju-cahaya[édit | édit sumber]
- ,
di mana λ nyaéta panjang gelombang, f nyaéta frékuénsi, v nyaéta laju cahaya. Lamun cahaya ngarambat dina jero rohangan hapa, jadi v = c, sahingga
- ,
di mana c nyaéta laju cahaya. Urang kaci ngajelaskeun v minangka
di mana n nyaéta konstanta (indéks bias) anu mana nyaéta sipat materi anu diliwatan ku cahaya.
Parobahan dina laju cahaya[édit | édit sumber]
Kabéh cahaya usik dina laju anu katepi (kahingga). Sanajan hiji jalma ngimeutan yén laju cahaya nyaéta c, laju cahaya dina rohangan hapa, nyaéta c = 299,792,458 méter pér detik (186,282.397 mil pér detik); tapi, lamun cahaya ngaliwatan obyék anu bisa ditembus cahaya kawas hawa, cai jeung kaca, lajuna ngurangan, sarta cahaya kasebut ngarandapan pembiasan. Nyaéta n=1 dina rohangan hapa sarta n>1 dina jero médium séjén.
Sajarah ukar-ukur laju cahaya[édit | édit sumber]
Laju cahaya geus mindeng diukur ku ahli fisika. Ukar-ukur munggaran anu pangalusna geus dipigawé ku Olaus Roemer (ahli fisika Denmark), dina taun 1676. Manéhna nyiptakeun tata cara ngukur laju cahaya. Manéhna ngimeutan sarta nyatet gerak planét Saturnus sarta salah sahiji bulanna kalawan ngagunakeun teleskop. Roomer nimukeun yén bulan kasebut ngorbit Saturnus sakali saban 42 1/2 jam. Masalahna nyaéta lamun Bumi jeung Saturnus pajauh, puteran orbit bulan kasebut katempo nambahan. Ieu ngabuktikeun yén cahaya merlukeun waktu leuwih lila pikeun nepi ka Bumi. Ku cara ieu laju cahaya bisa diitung kalawan nganalisa jarak antar planét dina mangsa-mangsa nu tangtu. Roemer meunangkeun angka laju cahaya sagedé 227,000 kilométer pér detik.
Mikel Giovanno Tupan ngagunakeun eunteung nu muter pikeun ngukur waktu anu diperlukeun cahaya pikeun bulak-balik ti Gunung Wilson ka Gunung San Antonio di California. Ukar-ukur nu jitu ngahasilkeun laju 299,796 kilométer/detik. Dina pamakéan sapopoé, angka ieu dibuleudkeun jadi 300,000 kilométer/detik.
Kelir jeung panjang gelombang[édit | édit sumber]
Panjang gelombang anu béda-béda ditarjamahkeun ku otak manusa salaku warna, kalawan beureum nyaéta panjang gelombang pangpanjangna (frékuénsi pangpondokna) nepi ka wungu kalawan panjang gelombang pangpondokna (frékuénsi pangluhurna). Cahaya kalawan frékuénsi di sahandapeun 400 nm sarta saluhureun 700 nm henteu bisa katempo ku manusa. Cahaya disebut sinarultraviolét dina wates frékuénsi luhur sarta infrabeureum (IR atawa infrared) dina wates frékuénsi pondok. Sanajan manusa henteu bisa nempo sinar infrabeureum, kulit manusa bisa ngarasakeunana dina wangun panas. Aya ogé kaméra anu bisa nyerek sinar Infrabeureum sarta ngarobahna jadi sinar katémbong. Kaméra kawas ieu disebut night vision camera.
Radiasi ultaviolét henteu dirasakan samasakali ku manusa kajaba lamun kakeunaan dina jangka waktu anu lila, hal ieu bisa ngabalukarkeun kulit kabeuleum sarta kanker kulit. Sawatara sato kawas nyiruan bisa nempo sinar ultraviolét, sedengkeun sato-sato séjénna kawas oray Viper bisa ngarasakeun IR ku alat husus.
Ngukur cahaya[édit | édit sumber]
Di handap ieu aya daptar kuantitas anu dipaké pikeun ngukur cahaya
- tingkat caang (atawa suhu)
- iluminasi (hijian SI: lux)
- fluks luminasi (hijian SI: lumen)
- inténsitas luminasi (hijian SI: candela)
Sumber cahaya[édit | édit sumber]
- Radiasi panas (radiasi barang hideung)
- émisi spéktral atomik
- laser sarta maser
- light emitting diode (LED)
- lampu gas (lampu néon, lampu cai raksa jsb.)
- seuneu tina gas
- [[akselerasi partikel bébas nu boga muatan (biasana hiji éléktron)
- radiasi siklotron
- Radiasi Bremsstrahlung
- Radiasi Cherenkov
- kemoluminesens
- floresens
- fosforescence
- bioluminesens
- sonoluminesens
- triboluminesens
- luruhan radioaktif
- anihilasi partikel-antipartikel


text:
Bilih kuring mipit teu amit ngala teu bebeja, kalih bilih aya seratan nu teu kawidian pamugi neda widina. Hatur Nuhun
05 Mei 2010
Samida
“Caah! Caah!”
“Ngungsi, geuwat ngungsi!”
Kuring ngarénjag teu pupuguh. Ginggiapeun. Asa nongtoréng baé sora jalma nu tinggorowok, ngaguruh lalumpat muru ka lebah mumunggang.
Di dinya di makam aki, soré harita kuring menekung. Hujan ngagebrét kénéh, can raat ti isuk-isuk. Nu matak réngsé solat asar téh henteu tuluy balik cara sasari, tapi ngadon sila tumungkul nyanghareupan tutunggul makam. Réngse ngaji yasin jeung ngadu’a, kuring angger ngaheneng. Harita asa kebek pisan rarasaan. Kebek ku rasa tunggara. Asa noron pisan musibat nu karandapan téh. Bulan katukang anak nu kadua maot sakulawarga. Imahna nu némbér di lamping ujug-ujug ngagulusur kabawa urug, sanggeus hujan ngagebrét sapeupeuting.
Mangkukna incu satilu-tilu maraot kabawa caah. Layonna kapanggih geus ngarambang sisi walungan. Bari juuh cimata, kuring mangkuan incu saurang-saurang kana liang kuburan. Walungan nu salila-lila garing téh ujug-ujug pisan ngaburialna. Hujan nu lawas dianti-anti ku urang lembur, dina waktuna cur téh bet jadi mamala. Lembur kakeukeum, caah umpal-umpalan. Sapangeusi lembur pakéwuh. Imah, ingon-ingon, malah incu kacéot kabawa palid.
Ayeuna sanggeus caah ngorotan, sanggeus kuring jeung urang lembur pada-pada ngarasa keueung, bet jorojoy asa hayang ‘ngawangkong’. Hayang ngedalkeun katunggara ka aki nu keur tibra nyangsaya di jero kubur.
Asa nongtoréng kénéh dina dédéngéan. Basa bapa hirup kénéh, kungsi ngadongéngkeun Aki Samida jeung sasakala ieu lembur. Ayeuna éta dongéng téh hirup deui dina ingetan. Bari tungkul nyanghareupan tutunggul téh ingetan mah nyoréang ka hiji mangsa, basa bapa ngadongéng, di dinya di gigireun makam Aki Samida.
“Caah! Caah!”
“Lembur kacaahaan!”
Kuring curinghak deui. Asa kadédéngékeun baé sora jalma nu tinggorowok, pakéwuh pada-pada nyalametkeun manéh tina caah nu datang umpal-umpalan.
**
Layon bapa ngajepat kénéh di patengahan.
Tatangga nu deukeutna nu jauhna geus ngagimbung di buruan. Kaasup kokolot lembur atuda bapa téh, loba pisan jalma nu ngadon ngalayad. Sawaréh dok-dak digarawé, ngaragajian kai pipadungeun jeung nyadiakeun gebog cau keur ngamandian mayit. Nu katénjo tambuh laku téh nu marawa pacul. Ngarajentul kénéh. Rék ngeduk liang kuburan téh can jung, da puguh nungguan putusan kuring. Rék di lebah mana bapa dikuburna can putus. Nya perkara ieu pisan anu matak baluweng saréréa téh.
Tadi sanggeus badami katilu adi, bet manggih kareuwas. Horéng bapa téh wasiatna béda-béda ka anakna nu tilu téh. Ka kuring minangka anak nu cikal, bapa téh kungsi amanat, mun aing paéh cenah hayang dikurebkeun di tengah leuweung. Kitu pokna sabulan katukang basa kuring ngalayad ka dieu. Puguh baé reuwas ngadéngéna, asa teu ilahar. Tapi bapa teu mertélakeun kumaha-kumahana basa ditanyakeun téh. Nya kuring nu jadi anak teu bisa majar kumaha, kasebutna amanat kolot, piraku teu dicumponan. Sanajan bari hémeng, harita kénéh disang-gupan.
Sugan téh kitu sarua amanatna ka adi nu duaan ogé. Ari hég béda-béda. Ka Badar adi kuring nu kadua, pokna téh cenah lamun paéh hayang dikurebkeun di tengah lembur. Ari ka Suma nu bungsu, hayang dikurebkeun di tengah masjid cenah. Tadi adi nu dua téh kakara buka rusiahna, basa kuring nitah indit ka nu rék nyieun liang kuburan di tengah leuweung.
Puguh baé kuring katilu adi reuwas kabina-bina. Lila patingcolohok. Kadituna pada baluweng. Ahéng pisan karasana éta amanat bapa téh. Kudu kumaha nyumponanana, asa pamo-halan.
Hayang dikurebkeun di tengah leuweung. Naon maksudna?
Bray baé dina ingetan. Saban waktu bapa mah getol kana gawé jeung resep pisan barang pelak. Cacakan geus kolot, melak tatangkalan téh teu eureun. Keun jang sampeureun anak-incu majarkeun téh. Kitu pokna lamun sakalieun aya nu ngageunggeureuhkeun. Lain bangsa bung-buahan baé anu dipelakna téh. Kai anu teu kaala buahna ogé dipelak. Keurna kai anu jadi ku manéh, bangsa mahoni, angrit, kihiang, atawa kacapi, tara dicacar-dituar teu pupuguh. Ulah dituar, keur tempat pangiuhan, pokna. Ki Samida mah pohara nyaahna kana tatangkalan téh, kitu ceuk saréréa. Tah, pangna hayang dikurebkeun di tengah leuweung ogé, meureun awahing ku nyaah kana tatangkalan. Geus paéh ogé hayang deukeut jeung tatangkalan. Makamna, tulang-talengna, meureun leuwih tingtrim lamun diriung dilingkung, dipayungan ku tatangkalan. Nu matak kaharti lamun manéhna hayang dikurebkeun di tengah leuweung téh. Naha enya kitu, biheung. Ieu mah ukur babadéan kuring baé.
Nu matak teu kaharti, naha atuh ka adi mah bet hayang dikurebkeun di tengah lembur?
Disasar deui dilenyepan. Ieu ogé meureun hayang tuluy ngariung jeung urang lembur, sanajan geus aya di kubur. Nyaahna kana tatangkalan jeung ka papada manusa sarua gedéna. Béngras kénéh dina ingtean. Urang dieu mah salelembur kudu milu ngasaan lamun bapa panén bungbuahan. Usum kadu, usum kawéni, usum dukuh, urang dieu saréréa walatra kabagéan milu ngadahar. Lebah tutulungna, bapa mah pohara ngutamakeun nu lian tibatan dirina sorangan.
Keur kitu, kuring asa ujug-ujug kagagas, inget kana kalakuan bapa.
Moal aya deui ayeuna mah nu sok ngelak baé wanci subuh. Asa kelar ku sorana, ari geus ngahariringkeun pupujian. Saméméh gering ripuh mah bapa sok nikreuh baé ka masjid, kundang iteuk bari ngajingjing lantéra. Manéhna baheula cenah anu keukeuh hayang nyieun masjid ogé, sarta manéhna deuih anu tuluy tulatén miarana. Asa katéténjokeun kénéh, saban poé Jumaah isuk-isuk, bapa sok ngadekul baé nyaangan buruan masjid. Sirahna nu salilana lénang téh sok gugurilapan katojo cahya panonpoé. Muga sing kapanggih baé éta cahya nu gugurilapan téh, di ditu di alam kubur. Inget ka dinya aya nu nyelek deui dina tikoro. Teu kuat, panon baseuh deui cimataan.
Kaharti sanggeus dilenyepan mah, naon pangna bapa tepi ka méré wasiat kitu. Meureun lantaran kanyaahna pohara gedéna ka éta tilu patempatan. Tapi kumaha atuh ayeuna. Pimanaeun ari kudu dikubur di tilu tempat mah?
Lila kuring ngahuleng. Pahuleng-huleng katilu adi. Saréréa milu éwuh, milu bingung.
“Kudu geuwat diputuskeun, bisi kaburitan ké ngurebkeunana!” ceuk Mang Sudin nu ti tatadi geus mamanggul pacul.
“Enya, kumaha atuh, Ka? Urang kudu geuwat nyieun putusan. Piraku ieu mayit rék diantep baé?” ceuk Suma nu bungsu.
“Heueuh, kudu kumaha atuh? Kaka baluweng kénéh,” témbal kuring.
“Kumaha lamun wasiat nu ditepikeun ka Kaka baé nu dilaksanakeun. Bapa urang kureb-keun di tengah leuweung,” ceuk Suma deui.
“Teu bisa kitu! Beurat ieu wasiat téh. Jeung anéhna naha ari sual tanah jeung kebon mah teu diwasiatkeun ku bapa téh? Perkara dikubur mah saenyana teu kudu dijieun wasiat. Nu puguh mah urang saréréa jadi baluweng ku ieu amanat téh,” témbal Badar tandes.
“Enya, ari geus kieu kudu kumaha? Urang undi wé atuh ngarah gampang mah. Kumaha lamun kitu?” Suma mére bongbolongan.
“Teu lumbrah, Suma! Piraku ngalaksanakeun amanat bapa maké kudu diundi. Teu, aing mah teu satuju!” omong Badar semu nyereng.
“Ari geus? Cing ceuk Kaka Badar kudu kumaha? Atawa urang kudu motong mayit bapa jadi tilu bagian?” Suma malik morongos.
“Ceuk aing mah dijieun-jieun teuing ieu wasiat téh. Bapa geus méré wasiat nu ngabalu-karkeun urang pacéngkadan.”
“Heup, jep jarempling heula!” ceuk kuring meper adi. Duanana katénjona bangun katerap ku napsu amarah.
“Badar! Manéh ulah kitu,” pok téh leuleuy. “Urang teu kaci nyalahkeun almarhum. Deuleu, mayitna ngajepat kénéh nungguan kaputusan urang. Kaka mah yakin, bapa teu salah, jeung moal sagawayah méré wasiat lamun euweuh mangpaatna.”
“Euweuh mangpaatna, salian ti ngahudang papaséaan! Pék wé rék dikubur di mana-mana ogé!” omong Badar bari ngajéngkat rék indit.
“Badar! Diuk heula siah!” ceuk kuring bari ngarawél leungeunna. “Teu pantes sia boga kalakuan kitu! Urang téh keur musawarah hareupeun mayit. Cing atuh sing sabar, ulah nurutkeun napsu kitu. Kumaha rék longsongna lamun urang papaséaan? Perkara warisan mah engké oge sia moal burung kabagéan!”
Badar ngeluk disentak kitu mah. Kuring luak-lieuk. Horéng beuki loba jelema nu ngadon ngalayad téh. Gék Aki Rudah diuk gigireun kuring. Kokolot lembur manéhna téh, geus ti tatadi pantesna milu nyaksian kuring saadi-adi padungdengan.
“Tah kabeneran aya Aki Rudah. Cing tulungan, Ki, kudu kumaha ieu téh?” ceuk kuring bari ngised rada mundur.
“Kurebkeun baé di tengah leuweung,” tembal Aki Rudah leuleuy. Kuring silih rérét jeung adi nu duaan.
“Kumaha pangna kitu, Ki?”
“Laksanakeun baé amanat nu ditepikeun ka manéh, anakna nu cikal,” ceuk Aki bari nunjuk ka kuring. “Siga-siga ngandung rusiah ieu amanat téh. Engké sugan hiji waktu kabuka ku anak-incuna. Geuwat kurebkeun di leuweung. Lamun maranéh tuluy dung-deng baé pasini, moal aya anggeusna. Karunya ka mayit,” pokna deui.
Enya bener Aki Rudah. Moal aya tungtungna lamun terus baé pasini mah. Sanggeus badami deui katilu adi, tuluy sapuk, bapa rék dikurebkeun di tengah leuweung. Kuloneun lembur kabeneran aya tanah bapa nu lega, tara digarap. Mang Sudin sabatur-batur tuluy dijurungan sina gancang nyieun kuburan.
Réngsé dimandian jeung disolatkeun, harita kénéh layon bapa digarotong dibawa ka tengah leuweung. Bring layonna pada ngiringkeun, pada nganteurkeun ku jalma salembur.
………..
Bapa ayeuna geus reureuh nyangsaya di tengah leuweung. Makamna simpé, lalinduk kaiuhan tatangkalan. Lila-lila ti lebah sukuna jeung sirahna aya petét kiara nu renung jaradi laun-laun. Jasadna, daging jeung tulang-taléngna, geus nyerep jadi acining bumi, nyuwuk nyuburkeun tutuwuhan.
Kira sapuluh taun ti harita, biheung kajurung ku naon, kuring bet hayang pindah. Nyieun imah teu jauh ti makam bapa. Lembur beuki ngarekahan. Imah beuki gegek. Éta kawasna pangna hayang nyingkur pindah ka leuweung téh. Bisa-bisa barang pelak ari di leuweung mah, teu kaluman tambuh laku. Teu lila adi nu duaan ogé milu nuturkeun, nyarieun imah di dinya, nga-lingkung sadululur-dulur.
Teu karasa ngagilirna waktu. Teu karasa reuayna anak jeung incu. Tepi ka hiji mangsa, boa sabaraha puluh taun ti harita, di dinya di hiji lahan nu tadina leuweung tegal kakayon ngaginggeung, ngarunggunuk hiji lembur nu tuluy kasebut Lembur Samida. Bari kawas geus kitu kuduna, makam bapa téh ayeuna perenahna bet persis aya di tengah-tengah lembur, diriung dilingkung ku imah anak-incu tuturunan. Atuh dina hiji waktu, adi kuring nu bungsu – nu katitipan amanat sangkan bapa dikurebkeun di tengah masjid – tuluy mokalan ngadegkeun masjid lebah dinya, ngurung kuburan.
Kakara caang haté ayeuna, kolot mah horéng awas deuleu. Leuweung téh hirup urang poé isuk. Saban lembur padumukan nu dicaricingan, tadina mah leuweung luwang-liwung. Urang nu jadi anak-incu, hiji waktu bakal reuay baranahan. Bakal ngababakan nyarieun lembur anyar. Kitu meureun nu kapikir ku bapa harita. Tapi ari dilenyepan deui, asa aya nu patukang tonggong. Naha henteu kasawang ku bapa, yén leuweung bakal ruksak upama dibukbak dijieun lembur ku anak-incu?
Lembur Samida, lembur singkur nu liuh ku tatangkalan. Kitu tadina mah. Tangkal kiara, mahoni, jeung naon baé anu jadi iuh-iuh lembur, henteu dituar. Kuring nu jadi anakna, asa katitipan amanat lebah ngariksa tatangkalan téh. Sirung naon baé, petét naon baé nu jadi, ceuk bapa mah poma ulah diganggu digunasika. Sina hirup babarengan, ngalagena kawas manusa.
Ayeuna dina umur tunggang gunung, kuring teu bisa tukuh nyekel amanat bapa. Ngan ukur dina implengan ayana lembur nu liuh ku tatangalan téh….
**
Nyah kuring nyaring tina panglamunan. Kakara inget, horeng keur ngadekul kénéh nyanghareupan tutunggul makam. Di luar hujan kawas beuki ngagedéan, nyéor semu ngaguruh kana kenténg masjid. Abong keur usumna, hujan bangun rék ngagebrét baé tuluy-tuluyan.
Kuring cengkat. Koloyong ka deukeut paimbaran. Gek deui diuk, neuteup lalangit bari nyangsaya kana témbok. Bréh deui waruga aki, ngalangkang deui dina ingetana – jalma anu pohara nyaahna kana tatangkalan, ceuk bapa. Ayeuna kasaksén pisan, anak-incu saban waktu, geus puluhan taun, teu reureuh-reureuh nuaran tatangkalan. Leuweung bungbang, kosong jeung haroong. Padahal kasebutna urang lembur, anak-incu, meujeuhna lamun maranéhna resep barang pelak téh. Langka kadieunakeun mah nu kitu téh. Langka anu daék ceb melak tatangkalan. Inget ka dinya kuring ngarahuh. Asa ujug-ujug ngarasa keueung biheung ku naon.
Kuring cengkat. Rét kana jam dina témbok, geus waktuna magrib. Ngong adan. Keur kitu, di luar ujug-ujug kadéngé sora nu tinggorowok.
“Caah deui!”
“Caah déngdéng!”
“Gancang ngungsi ka pasir!”
“Tulung! Anak aing palid!”
Rég kuring eureun heula keur adan téh. Sabil rék nuluykeun da di luar kadéngé sakitu haliwuna. Rét nénjo kaluar tina jandéla. Allohu Akbar! Awak ngadégdég. Di béh kalér, landeuheun masjid, katénjo jalma-jalma pakéwuh deui, tingkocéak deui kawas mangkukna, pada-pada nyalamétkeun manéh. Bari ngadégdég kuring maksakeun manéh, nuluykeun adan. Sora ngageter, kebek kakeueung.
Réngsé adan gura-giru kaluar. Jalma-jalma séah paburisat nyingkahan caah nu datang deui ngajelegur. Leuwih gedé ieu mah, leuwih rongkah ti nu enggeus-enggeus. Saréréa geumpeur tagiwur. Nu ngagémbol buntelan, nu manggul kasur, ngais budak, nungtun embé, ngaguruh lalumpat muru pasir. Cai beuki léb-léban, ngeueum naon baé nu katarajang.
Peuting harita, Lembur Samida carem diteureuy caah umpalan. ***


text:
Prediksi MID Semester Kelas IX 2011
1. Kagiatan biantara nu aya dina Buku paket dilaksanakeun dina kagiatan....
a. Pasanggiri b. Paturay tineung c. hardiknas d. pentas seni
2. Nurukeun eta biantara pasanggiri nu baris dilaksanekun teh diantarana, iwal....
a. baris berbaris b. basket c. maraton d. PMR
3. Pasanggiri nu diiluan ku budak lalaku wungku nya eta.....
a. maraton 8k & maenbal b. baris berbaris
c. voli bal d. basket
4. Nu muka kagiatan Pasanggiri teh nyaeta....
a. Ketua Komite Sekolah b. Kepala Sakola
c. Ketua Osis d. Pembina Osis
5. Nu biantara nu biantara teh nya eta....
a. Wawakil panitia b. Kepala sakola
c. Pembina Osis d. Guru Olahraga
6. Hutbah nu aya dina buku paket Galura Basa teh dina raraga ....
a. Idul Adha b. Idul Fitri c. Jumaahan d. Isro Mi'raj
7. Maksud nu hayang ditepikeun dina eta hutbah nya eta, iwal....
a. kasabaran jeung kasatiaan b. bela kanu jadi indung jeung anak
c. kataatan, kataqwaan jeung kaihlasan d. kasehatan jeung kaimanan.
8. Eusi hutbah kahiji nya eta....
a. hikmah Idul Qurban b. kacindekan Idul Qurban
c. dua panutup c. hikmah Idul Fitri
9. Nu dimaksud biantara teh sarua jeung....
a. pidua b. pidato c. bewara d. pasanggiri
10. Eusi Hutbah biasana mangrupa, iwal....
a. nasehat b. wejangan c. anjuran d. pengumuman
11. Hutbah biasana dilaksanekeun di....
a. masjid b. kelas c. aula d. gor
12. Pek pareuman panon kuring. Ka anjeun angger bae awas. Harti dina basa Indonesana nya eta….
a. Matikan mataku padamu ku tetap bisa melihat
b. Tutup telingaku suaramu masih bisa ku dengar
c. Tanpa kaki ku masih danggup dating padamu.
d. Tutup mataku padamu ku danggup mendengar
13. Bedana pidato jeung hutbah paling katingali nya eta....
a. eusina jeung tempatna b. pesertana
c. bahasana d. carana
14. Hutbah kadua mah biasana eusina mangrupa ....
a. bubuka c. doa, kacindekan jeung panutup
b. materi pokok d. Ajakan pikeun taqwa
15. Di handap istilah-istilah nu hartina ampir sarua jeung biantara nya eta,
iwal.....
a. orasi b. pidato c. hutbah d. bewara
16. Harti istilah organisasi di handap bener, iwal....
a. pupuhu: ketua/pingpinan organisasi
b. girang serat/sekretaris: nu ngurus jeung ngatur administrasi organisasi
c. voting: nangtukeun putusan kucara paloba-loba sora.
d. ais pangampih: nu ngurus patalina jeung duit organisasi
17. Hujan dicicipta jukut. Bahasa Indonesiana….
a. Hujan dinanatikan rumput
b. Hujan diambil rumput
c. Rumput dinantikan hujan
d. Hujan diambil rumput
18. Panata harta upama dina bahasa Indonesia mah sarua jeung....
a. sekretaris b. ketua c. bendahara d. anggota
19. Dina hiji kagiatan pasanggiri biasana aya nu disebut panata calagara.
Panata calagara hartina....
a. pangatur acara b. panitia
c. dewan juri d. notulen
20. Manggih rungsing dina hariring. Upama di bahasa-Indonesia-keun jadi….
a. menemukan kebahagiaan dalam nyanyian.
b. menemukan kasih dalam tembang
c. menemukan resah dalam nyanyian.
d. menemukan rasa dalam tembang.
21. Nu kudu diperhatikeun dina ngaregepkeun biantara nya eta, iwal....
a. kudu miboga sikep positif
b. kudu miboga tindakan nu responsif
c. cegah kamungkinan nu bisa ngahambat proses ngaregepkeun
d. perhatikeun audien sejen.
22. Biantara nu eusina nepikeun hiji hal atawa program nu tujuanana
supaya para pamiarsa ngadukung disebut....
a. biantara provokatif b. biantara informatif
c. biantara profagandais d. biantara edukatif
23. Biantara nu esuina ngan nepikeun hal ka pamiarsa disebut....
a. biantara provokatif b. biantara informatif
c. biantara profagandais d. biantara edukatif
24. Kudu miboga sikep positif dina ngaregepkeun biantara,
maksudna.....
a. kudu nganggap yen nu biantara teh jalma penting.
b. kudu nganggap yen nu biantara teh teu penting
c. kudu nyegah sagala hal nu ngahmbat proses
d. kudu bisa nyeun ringkesan materi
25. Bagean-bagean surat dinas nya eta….
a. Kop surat,Titimangsa,alamat surat, eusi surat.
b. Kop surat, agenda surat, alamat surat, pengirim surat.
c. Kop surat, alamat surat, eusi surat, pengirim/ nu nulis surat.
d. Kop surat, titimangsa, agenda surat alamat surat, eusi surat, pengirim/nu nulis surat
26. Mere pertimbangan kana alus henteuna hiji karya bari dibarengan alesan disebut oge….
a. kriya b. kritik c. kriteria d. karya
27. Di handap sababraha hal nu kudu diperhatikeun dina ngritik hiji karya seni, iwal….
a. taliti anu lengkep jeung detail karya seni anu rek dikritik.
b. tulis kakurangan jeung kaleuwihan eta karya seni.
c. dina mere ajen kudu objektif pisan.
d. make basa nu kasar.
28. Conto kalimah kritik di handap merenah (bener), iwal ….
a. eta ukiran kosri teh sae namung kirang rapih dina moles warnana.
b. gambar pemandangan teh sae tapi gambar gunungna gede teuing teu katigal kesan jauhna.
c. batik trusmi teh sae variasi ukiranna tapi kirang rapih ngajaitna.
d. sae nyanyi teh tapi langkung sae teu nyanyi.
29. Eta lukisan teh alus tapi warna gambar gunungna lepat kedahna warna beureum.
Eta kritikan the kurang alus dina pelebah….
a. Pujianana b. alesanana c. struktur kalimahna d. gaya basana
30. Sasaruaan surat dinas jeung surat pribadi dinas diantarana nya eta….
a. sarua make kop surat
b. sarua bahasana resmi
c. sarua ngagunakeun bahasa nu baku
d. sarua make titimangsa
1. Nu paguneman dina buku paket Galura basa kaca 1 nya eta....
a. Bagja jeung Ahmad b. Ganjar jeung Ahmad
c. Ahmad jeung Soni d. Ganjar jeung Soni
2. Tempat gunem caturna di....
a. sakola b. imah
c. musola d. terminal
3. Eta gunem catur teh dina acara....
a. perkenalan di sakola anyar b. perpisahan kelas tilu
c. kagiatan eskul d. di imah
4. Saha nu diwawancara dina paguneman kaca tilu?
a. Dr Ropiah b. Kartika c. Ahmad d. Bagja
5. Tos sabaraha taun Dr Ropiah janten dokter?
a. dua puluh taun kurang b. dua puluh taun leuwih
c. sapuluh taun kurrang d. dua puluh taun pas
6. Resep pelajaran naon Ibu Dokter teh....
a. biologi b. fisika c. kimia d. bahasa Inggris
7. Di handap conto rarangken tukang -an nu hartina tempat , iwal....
a. timbangan b. gantungan c. tikungan d. luhuran
8. Kecap bedakan, bajuan, sapuan mangrupa rarangken -an
nu hartina....
a. tempat b. jadikeun c. make d. parabot
9. Pilih rarangken -an nu hartina ngabogaan sipat!
a. gehgeran, borangan, wanian.
b. bedakan, bajuan, sapuan
c. reaan, lobaan, opatan.
d. timbangan, meteran, kiloan
10. Rarangken keun di handap bener, iwal.....
a. siapkeun b. lempengkeun c. bawakeun d. bikeun
11. Rarangken tukang -an bisa ngawangun kecap, iwal.....
a. tempat b. make c. bilangan d. sulur
12. Rarangken tukang -na nu ngawangun kecap barang nu hartina milik
nya eta.....
a. pipina b. tiluna c. opat puluhna d. kabehna
13. Rarangken tukang -an robah jadi -ana upama dikantetkeun jeung
kecap nu....
a. ngabogaan dua engang b. ngabogaan ahiran -an jeung eun
c. ngabogaan opat engang d. ngabogaan rarangken keun
14. Di handap conto nu make rarangken tukang -nana, iwal....
a. tiluanana b. hareupeunana c. bawaeunna d. pipina
15. Nu ngandung rarangken -nana nya eta.....
a. duanana, tiluanana b. bajuna, imahna
c. alusna, benerna d. tukaengunana, sagigireunana
16. Wawaran/bewara dina basa Indonesia mah sarua jeung….
a. pidato b. pengumuman c. ceramah d. hutbah
17. Bedana wawaran jeung biantara nya eta, iwal ….
a. wawaran mah informasi nu ditepikeunana saeutik.
b. wawaran mah informasi nu ditepikeunana leuwih loba batan biantara
c. wawaran mah nu ditepikeunana aya patalina jeung ngaran, waktu, tempat hiji kagiatan.
d. wawaran mah teu aya materi khusus siga biantara.
18. Diuningakeun ka para siswa rehna pelaksanaan lomba Apresiasi Basa Sastra,Seni jeung Aksara Sunda baris dilaksanakeun dina dinten Kemis kaping 27 Maret 2011. Eta kagiatan the baris di lakasanakeun di Gedung Serbaguna SMPN 1 Sumber.
Informasi nu ditepikeun dina beware di luhur nya eta….
a.
1. Aya sabaraha kerajaan Islam di tatar Jawa teh?
2. Naon pangna disebut “Caruban”! Jelaskeun?
3. Saha nu mimiti nyebut ngaran Cirebon? Urang mana?
4. Saha nu nyebut-nyebut ngaran Carbon?
5. Naon pangna disebut Pusat jagat?
6.Sebutkeun sababaraha ngaran Cirebon samemehna?
7. Naon hartina Grage?
8. Saha nu ngadegkeun karajaan Pakungwati?
9. Saha dua tokoh Sentral nu aya patalina jeung Cirebon?
10. Taun sabarah Sunda kalapa kacangking ku Fatahillah?
11. Naha Syarif Hidayatullah teu kersaeun ngagentos kalungguhan Bapana?
12. Saha nu putra susuhunan Jati nu ngawasa kasultanan Banten teh?
13. Sunan Gunung Jati nyebarkeun Islam ampir…..Jawa Barat
(memeh banten misah).
14. Ti mimiti taun 1678 dibawah perlindungan Banten
Kasultanan Cirebon kabagi sabaraha bagean?
15. Dicutan tina naon eta bacaan teh? Saha deuih pangarangna?
16.


text:
Urang Sunda
Urang Sunda (ᮅᮛᮀ ᮞᮥᮔ᮪ᮓ) mangrupa salah sahiji séké sélér nu ngeusi utamana bagian kulon pulo Jawa, populasi kadua panglobana di Indonésia. Luyu jeung sajarahna, urang Sunda lolobana sumebar di lemah caina nu kiwari sacara administratif sumebar di propinsi Jawa Kulon, Banten, Jawa Tengah, DKI Jakarta, jeung Lampung kidul. Lian ti éta, program transmigrasi ti Tatar Sunda ka sababaraha wewengkon di Kalimantan jeung Sulawesi ogé ngahasilkeun kantong-kantong masarakat Sunda, katambah ku pribadi-pribadi nu sumebar di sakuliah dunya, nu utamana kadorong ku motif ékonomi.[rujukan?]
Daptar eusi
Sajarah
Basa
Umumna mah urang Sunda maké basa Sunda (aya sababaraha basa wewengkon, nu masing-masing boga ciri) dina paguneman sapopoé, ngan ka dieunakeun, basa Sunda téh beuki kadéséh ku basa gaul lianna, utamana ku basa Indonésia salaku basa nasional di Indonésia. Di wewengkon wates atawa nu sacara tradisional loba sélér séjén (Jawa), ilahar ogé dipaké basa campuran (Jawa Réang, Jawa Sérang), gumantung jeung saha ngobrolna. Kadéséhna basa Sunda ku basa Indonésia dipangaruhan ku sababaraha hal, di antarana ku sabab basa Sunda teu kungsi dipakéna sacara formal, ayana béda basa wewengkon nu kadang dianggap nyusahkeun (sieun salah), sarta lobana sélér séjén nu datang ka Tatar Sunda.[rujukan?]
Budaya
Numutkeun sajarahna, cenah mah urang Sunda téh boga dasar budaya huma, sahingga condong ka solitér. Titinggal kaadaban kolot kapanggih di wewengkon sisi Situ Bandung Purba, Guha Pawon, sarta sababaraha situs arkéologi mangrupa kabuyutan/pamujaan mégalitik. Di Nusantara/Indonésia, bukti arkéologis nunjukkeun yén kaadaban tulis pangkolotna téh aya di Tatar Sunda. Karajaan-karajaan Sunda nu kacatet dina sajarah atawa katalungtik titinggalna aya sababaraha karajaan, di antarana Salakanagara, Kendan, Tarumanagara, Sunda, Galuh, Sumedanglarang, Cirebon, jeung Banten.[rujukan?]
Ageman
Numutkeun titinggal arkéologis sarta naskah-naskah Sunda kuna nu tos katalungtik, urang Sunda jaman baheula boga ageman monotéis, nu ka dieunakeun kapangaruhan/katambah ku ajaran Hindu, Buda, Islam, jeung Kristen. Ageman pituin urang Sunda (Sunda Wiwitan) bisa kénéh ditempo di Kanékés, Banten, nu ti jaman baheula ngurung manéh tina kamodérenan. Kiwari, kalolobaan urang Sunda ngagem Islam.[rujukan?]
Upajiwa
Alam Sunda nu taneuhna subur ngarojong ka urang Sunda kana hirup tatanén, boh anu mangrupi: sawah, huma, pakebonan sayur, jeung leuweung produksi. Ka dieunakeun, ku mekarna industri jeung dagang, pakasaban urang Sunda jadi rupa-rupa sakumaha ilaharna bangsa lian.[rujukan?]
Stratifikasi sosial
Urang Sunda mah cenah katelah égalitér, kagambarkeun tina basa nu dipaké ku gegedén karajaan jeung cacah dina carita-carita tradisional nu teu wanoh kana undak-usuk atawa tingkatan basa. Kadieunakeun, utamana ti saprak dijajah Mataram, "kamonésan" Sultan Agung dina nyiptakeun undak-usuk basa ditiron ku para ménak Sunda, nu hasilna mangrupa jungkrang antara ménak jeung cacah. Dina jaman dijajah Walanda, dua tingkat sosial ieu kasambung ku istilah priyayi, golongan pagawé pamaréntahan (birokrat, militér, jeung guru) nu sabenerna mah lolobana kaasup golongan ménak kénéh. Dina awal abad ka-20, strata sosial ieu beuki luntur, komo sanggeus jaman kamerdikaan mah. Najan kitu, nepi ka kiwari, watek féodal téh kadang sok kaciri kénéh aya dina kahirupan urang Sunda.[rujukan?]
Kasenian
Kasenian Sunda anu masih populér di masarakat di antarana Wayang Golék, tembang Cianjuran, penca, rupa-rupa ibing (jaipongan, tari merak, jsb.), calung, degung, angklung, carita pantun, beluk, jsb.[rujukan?]
Ngaran
Urang Sunda mah ilaharna maké ngaran anu basajan, kadang cukup ku sakecap, bari jeung pondok. Ku ayana pangaruh Islam anu kuat, urang Sunda loba nu maké ngaran nu nyokot tina 'asma'ul husna' digabung jeung landihan tradisional. Mun dua kecap, kadang sok maké pola "tolong-menolong" (suku kecap nu diulang), misalna Cécép Gorbacép, Asép Gumasép, Didin Saépudin, jsb. Tapi, kitu sotéh ti golongan cacah, sabab pikeun golongan ménak mah (baheula), biasana mah ngaranna diwangun ku dua kecap, sahingga rada panjang. Misalna baé Umar Wirahadikusumah, Ginanjar Kartasasmita, Huséin Jayadiningrat, Huséin Sastranegara, jsb.[rujukan?]
Inohong Sunda
- Pra-Indonésia
- (can dieusian)
- Inohong Nasional (Indonésia)
- (can dieusian)
- Seniman
- (can dieusian)
- Lianna
- (can dieusian)
Tumbu kaluar
- Komunitas urang Sunda di Internét, ramatloka resmi Kusnét
- Sundanét, ramatloka nu ngadadarkeun unak-anik budaya Sunda, dikokolakeun ku Wahana Riksa Sunda